28 ta' Settembru: San Vinċeslaw

Verżjoni Vidjo:

San Vinċeslaw

"Ħi, il-Mulej jaħfirlek."

L-aħħar kelmiet li San Vinċeslaw qal lil ħuh Boleslaw, li ma' grupp ta' nies, qabeż fuqu u qatlu fil-bieb tal-knisja biex joħodlu t-tron.

SAN VINĊESLAW

Re tal-Boemja u Martri

907 – 929

Tagħrif:

San Vinċeslaw twieled ħdejn Praga, Ċekoslovakkja, fis-sena 907.

Missieru Ratislav, Duka ta' Boemja, kien nisrani, waqt li ommu Drahomira, għalkemm kienet ikkonvertiet mill-paganiżmu baqgħet pagana f'qalbha.

Fortunatament, Vinċeslaw trabba man-nanna tiegħu, Santa Ludmilla li edukatu u tellgħetu bħala Nisrani.

Meta kien għadu żagħżugħ ta' madwar 13-il sena, missieru miet jitqabad kontra l-Maġjari (Ungeriżi), u ommu saret Reġġenti, u bdiet persekuzzjoni kontra l-Insara.

Fost affarijiet oħra, keċċiet lill-qassisin u lis-sorijiet li ma kinux mill-pajjiż, ipprojbiet it-tagħlim tar-Reliġjon Nisranija barra minn ġol-knejjes, u insistiet li binha Vinċeslaw ma jibqax nisrani, għalkemm hu ssaħħaħ iktar fil-fidi.

Meta Santa Ludmilla bdiet tħeġġeġ lil Vinċeslaw biex jieħu t-tmexxija tal-pajjiż f'idejh malli jkollu l-età

għax hu ma kienx inklinat li jagħmel hekk, ġiet assassinata fis-sena 921.

Fis-sena 925, Vinċeslaw għalaq it-tmintax-il sena, u ħa l-gvern f'idejh.

Malajr beda jaħdem b'ħiltu kollha biex jgħaqqad il-poplu tiegħu kollu fir-Reliġjon Nisranija, u waqqaf relazzjoni tajba ma' l-Imperatur Enriku I tal-Ġermanja.

Din il-politika tiegħu favur ir-reliġjon Nisranija, u ta' ħbiberija mal-Ġermanja, qajmet partit kontrih.

Fl-istess waqt, meta ħuh Boleslaw, ra li kien tilef iċ-ċans li jieħu t-tmexxija tal-pajjiż kollu f'idejh, ftiehem mal-partit kuntrarju, u beda jikkonfoffa biex joqtol lil Vinċeslaw.

Boleslaw trabba ma' ommu li tant kienet influwenzatu u bħalha tela' b'mibegħda kontra l-Insara.

Boleslaw stieden lil San Vinċeslaw biex imorru f'Boleslava ħalli jiċċelebraw il-festa tal-Qaddisin protetturi, San Kosma u San Damjan.

Vinċeslaw laqa' l-istedina u mar.

Meta filgħodu Vinċeslaw kien fi triqtu lejn il-knisja biex jisma' quddiesa, Boleslaw, bi grupp ta' nies miegħu, qabeż fuqu u qatlu, fl-20 ta' Settembru, 929.

San Vinċeslaw miet fil-bieb tal-knisja bil-kelmiet fuq fommu: "Ħi, il-Mulej jaħfirlek."

Kellu 22 sena.

Vinċeslaw laħaq mexxa biss 7 snin u kien għadu kif kellu iben li assiguralu s-suċċessjoni.

Tliet snin wara, Boleslaw nidem, u difen bl-unuri kollha l-ġisem ta' ħuh Vinċeslaw fil-knisja ta' San Vitu, fi Praga, waħda mill-knejjes li l-Qaddis stess kien bena.

San Vinċeslaw huwa l-Patrun taċ-Ċekoslovakkja.

Ħsieb

Dan il-qaddis tal-lum ifakkarna fi żmien il-Milied.

Dan minħabba l-innu tal-Milied

Good King Wenceslaus

fejn jissemma dan ir-re twajjeb li ħareġ fil-festa ta' San Stiefnu (26 ta' Diċembru) u meta ra raġel fqir jiġbor il-ħatab biex iqabbad in-nar dlonk tah l-għajnuna kollha li seta'.

U dan li ġej, inkiteb minn Kosma ta' Praga, dwar San Vinċeslaw madwar is-sena 1119.

Diversi sekli wara din l-istqarrija ġiet ikkonfermata bħala fatt mill-Papa Piju II:

"Kull lejl mis-sodda nobbli tiegħu, ħafi u bi gwardja wieħed biss, kien imur fil-knejjes ta' Alla u jagħti għotjiet ta' karità ġenerużi lir-romol, lill-orfni, lil dawk fil-ħabs u dawk milquta b'kull tip ta' diffikultà, tant hu hekk li kien ikkunsidrat, mhux prinċep, iżda missier ta' dawk kollha li spiċċaw f'xi miżerja."

Dan l-ispirtu ta' servizz hu wieħed mill-affarijiet li jeħtieġ li jerġa' jiġi stabbilit fis-soċjetà tagħna.

Il-flus huma meħtieġa, imma mhux biżżejjed li niffirmaw ċekk imbagħad infarfru jdejna minn dak is-servizz lin-nies fil-bżonn ikunu jeħtieġu.

In-Nisrani tal-lum, għandu bżonn iġedded il-viżjoni tiegħu ta' Kristu li għandu jara, isib u jservi fil-foqra tiegħu.

Ħaġa oħra li tispikka f'dan il-qaddis hija s-sens qawwi ta' maħfra, li saħansitra wasal biex miet bi kliem ta' maħfra għal ħuh li biex joħodlu t-tron, irnexxielu joqtlu għal għarrieda.

Kien għad kellu biss 22 sena.

Kemm insibuha diffiċli biex naħfru!

Xi nies ġieli jgħidu li kien ikun aħjar li kieku l-Mulej qatt ma kkmandana naħfru, imma dan mhux biss huwa kmand dirett mingħand il-Mulej imma saħansitra huwa l-kundizzjoni biex wieħed jinħafrulu dnubietu!

F'Luqa 6: 27-38 Ġesù jgħid:

"Ħobbu l-għedewwa tagħkom, agħmlu l-ġid lil min jobgħodkom, bierku lil min jisħetkom, itolbu għal min iżeblaħkom.

Min jagħtik bil-ħarta fuq naħa waħda, dawwarlu wiċċek ħalli jagħtik fuq in-naħa l-oħra; min jeħodlok il-mantar, anqas il-libsa ma għandek tiċħadlu.

Jekk intom tħobbu lil min iħobbkom, xi ħlas jista' jkollkom?

Għax il-midinbin ukoll iħobbu lil min iħobbhom.

U jekk tagħmlu l-ġid lil min jagħmel il-ġid lilkom, xi ħlas jista' jkollkom?

Għax dan jagħmluh saħansitra l-midinbin.

Imma intom ħobbu l-għedewwa tagħkom, agħmlu l-ġid, isilfu bla ma tistennew xi ħaġa lura, u l-ħlas tagħkom ikun kbir; u tkunu wlied Alla l-Għoli, li hu tajjeb mal-ingrati u l-ħżiena.

Ħennu, bħalma hu ħanin Missierkom.

Tiġġudikawx, u ma tkunux iġġudikati; tikkundannawx, u ma tkunux ikkundannati; aħfru, u ssibu l-maħfra."

Fil-Missierna lil Alla ngħidulu: 'AĦFRILNA BĦALMA NAĦFRU' jiġifieri jekk ma naħfrux lil xulxin minn qalbna, ma nistgħux nirċievu l-maħfra għal dnubietna

... u Alla dejjem joħodna bis-serjetà meta jgħidilna jew iwegħedna xi ħaġa.

Ġesù għadu u jibqa' jaħfrilna!

Hu jtella' x-xemx kemm fuq it-tajbin kif ukoll fuq il-ħżiena.

Mela aħna għax m'għandiex naħfru u nixtiequ t-tajjeb lil kulħadd?

Tassew li meta jasal il-waqt, kulħadd jieħu li ħaqqu mingħand Alla, imma f'din id-dinja, Alla ħalliena liberi nagħżlu jekk irridux nagħmlu l-ġid jew id-deni.

X'aktarx li San Vinċeslaw l-għażla tiegħu li jaħfer, qanqlet lil ħuh Boleslaw tant li aktar tard nidem mid-dnub tiegħu u kkonverta.

Il-maħfra u t-talb għall-għedewwa tiegħek tista' wkoll twassal biex dawn jindmu u jsalvaw ruħhom.

Kemm nistgħu nferħu lil Ġesù b'atteġġjament bħal dan.

Jista' jkun li l-proċess tal-maħfra jieħu ftit fit-tul imma l-maħfra tibqa' dejjem għażla libera u l-ewwel priġunier li tillibera huwa int għax tikseb il-paċi ta' Alla f'qalbek li hi imprezzabbli.

Ġesù rebaħna bi mħabbtu!

Ejjew nkomplu niġġieldu l-battalja l-qaddisa billi nħobbu kif iħobbna Hu u meta jweġġgħuna, (jgħaffġu fuqna bħal fuq is-sagħtar) noħorġu għalihom riħa tfuħ.

Ejjew nirbħu l-erwieħ għal Kristu u ngħinuh jaħtafhom hekk kif ħataf lilna bi mħabbtu!

Talba

O Alla, int għallimt lill-martri San Vinċeslaw biex aktar jagħżel is-saltna tas-sema milli saltna ta' l-art; bit-talb tiegħu, agħtina li niċħdu lilna nfusna u ningħaqdu miegħek b'qalbna kollha.

Bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Additional Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64eeae46e7', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


26 ta' Settembru: San Kosma u San Damjan

Verżjoni Vidjo:

San Kosma u San Damjan

"Il-folla kollha tal-morda kienet tfieq.

Kliem wieħed mix-xhieda ta' dak iż-żmien li ra l-fejqan ta' dawk il-morda li kienu jmorru jqattgħu l-lejl jitolbu għall-fejqan lil San Kosma u San Damjan fuq l-oqbra tagħhom.

SAN KOSMA U SAN DAMJAN

Martri

? – 303

Tagħrif:

M'hemm xejn li nafu b'ċertezza dwar dawn iż-żewġ qaddisin ħlief li mietu martri fil-persekuzzjoni ta' Djoklezjanu.

Skont tradizzjoni, San Kosma u San Damjan kienu tewmin mill-Għarabija, iżda marru jgħixu f'Egea, Ċiliċja.

It-tnejn kienu tobba, u ħadu din il-professjoni tagħhom bħala vokazzjoni u ma kinux jaċċettaw flus għas-servizzi li kienu jagħtu lin-nies.

Fil-persekuzzjoni ta' Djoklezjanu kontra l-Insara, dawn iż-żewġ tobba kienu minn tal-ewwel arrestati minn Lisjas, Gvernatur ta' Ċiċilja.

Ittorturati u maqtulin bil-qtugħ ta' ras, f'madwar is-sena 303.

L-Insara ħadu l-iġsma tagħhom u difnuhom f'Ciro, is-Sirja.

Isimhom tniżżel fil-Kanone tal-Quddiesa, (Talba Ewkaristika I) probabbilment fis-sitt seklu, mill-Papa San Simmaku.

Fis-sitt seklu wkoll l-Imperatur Ġustinjan I, li ġie mfejjaq minn marda permezz tal-interċessjoni ta' dawn il-qaddisin, reġa' bena l-belt ta' Cyrrhus, fejn jingħad li seħħ il-martirju tagħhom u bena żewġ knejjes ad unur tagħhom f'Kostantinopli.

Persuni morda kienu jorqdu f'dawn il-postijiet matul il-lejl biex jitolbu għall-fejqan tagħhom lil dawn iż-żewġ tobba qaddisa "Il-folla kollha tal-morda kienet tfieq," qal wieħed mix-xhieda ta' dak iż-żmien.

"Ir-rikkezza ta' dawn il-qaddisin ma tintemm qatt."

Fil-Punent, San Benedittu huwa maħsub li kien l-ewwel persuna li ddedika l-ewwel monasteru tiegħu f'Subiaco għalihom, dak li llum hu magħruf bħala ta' Santa Skolastika.

Disa' sekli wara, Franġisku t'Assisi (Ottubru 4) reġa' bena l-knisja mġarrfa ddedikata lil San Damjan ftit 'il bogħod minn Assisi.

San Kosma u San Damjan huma l-Patruni tat-tobba, tal-kirurgi u tal-ispiżjara.

Ħsieb

Peress li llum qed infakkru dawn iż-żewġ tobba ta' qalb kbira, xtaqt li nibda l-ħsieb b'silta mill-Iskrittura dwar x'tgħidilna l-Kelma t'Alla fuq it-tobba, meħuda minn Bin Sirak 38: 1-15:

"Agħti ġieħ lit-tabib kif jistħoqqlu, minħabba li teħtieġu, għax lilu wkoll ħalaq il-Mrrulej; għax il-fejqan ġej mingħand l-Għoli.

Is-sengħa tat-tabib terfagħlu rasu, u quddiem il-kbarat jistagħġbu bih.

Il-Mulej ħalaq id-duwa mill-art, u l-bniedem li għandu s-sens ma jżeblaħhiex.

Mhux b'zokk l-ilma sar ħelu, biex hekk tingħaraf ħilet Alla?

Il-Mulej ta wkoll is-sengħa lill-bnedmin biex jiftaħru bl-għeġubijiet tiegħu.

Bihom ifejjaq u jeħles lil min ibati; bihom l-ispiżjar jagħmel it-taħlita.

B'hekk xogħol il-Mulej ma jintemm qatt, u mingħandu hemm is-saħħa fuq wiċċ l-art.

Ibni, fil-mard tiegħek tħarisx bl-ikrah, imma itlob lill-Mulej, u hu jfejqek.

Tbiegħed min-nuqqas tiegħek u imxi b'subgħek dritt, u naddaf qalbek minn kull dnub u fittex lit-tabib u tħallihx jitilqek, għax għandek bżonnu.

Hemm żmien meta l-fejqan qiegħed f'idejhom; għax huma wkoll jitolbu l-Mulej, biex jagħtihom li jserrħu, li jifhmu l-marda u jfejqu ħalli l-bniedem iżommuh ħaj."

Dawn il-kliem ta' għerf imorru tajjeb ma' din il-festa tal-lum.

Il-Knisja, infatti tonora l-professjoni medika fil-persuni ta Kosma u Damjan, li mhux biss, bħal ħafna oħrajn, tqaddsu f'din il-karriera; imma, ferm lil hinn mill-oħrajn kollha, urew lid-dinja is-sehem kbir li jista' jkollu t-tabib fis-soċjetà Nisranija tal-lum.

Kosma u Damjan kienu Nsara minn tfulithom.

L-istudju ta' Hippocrates u ta' Galen kabbar l-imħabba tagħhom lejn Alla, li kienu jammiraw il-perfezzjonijiet inviżibbli tiegħu fil-ħolqien, imma b'mod speċjali fil-ġisem uman, li hu l-palazz u t-tempju tal-bniedem.

Infatti San Pawl jaċċenna għal dan fl-Ewwel Ittra lill-Korintin Kap 6 vers 19:

"Ma tafux li ġisimkom hu tempju tal-Ispirtu s-Santu li jinsab fikom, li għandkom mingħand Alla?

Ma tafux li intom m'intomx tagħkom infuskom?

Intom kontu mixtrijin bil-għoli.

Mela agħtu ġieħ lil Alla permezz ta' ġisimkom."

Għal Kosma u Damjan ix-xjenza kienet innu ta' tifħir lill-Ħallieq tagħhom, u l-eżerċitazzjoni tal-professjoni tagħhom ministeru qaddis.

Huma kienu jservu lil Alla fil-membri sofferenti tiegħu u jaraw is-santwarju uman tiegħu, hekk li jaslu biex jippreservawh mill-ħsara jew ifejquh mill-mard.

Din il-ħajja ta' karità reliġjuża kbira ġiet inkurunata bis-sagrifiċċju perfett tal-martirju tagħhom.

Sfurtunatament, spiss jiġri li fi żmienna l-istudju tal-mediċina jwassal biex wieħed joħroġ 'il barra mit-triq tas-sewwa u jidħol f'dik tar-regħba għall-materjaliżmu, għad-detriment kbir tax-xjenza u tal-umanità.

Huwa falz li wieħed jasserixxi li n-natura waħedha hija l-ispjegazzjoni tat-tbatija u l-mewt u tassew ħasra meta t-tobba iqisu lill-bniedem sempliċi laħam u demm.

Jalla bis-saħħa tax-xhieda ta' dawn iż-żewġ martri qalbiena, is-soċjetà marida tal-lum terġa' lura għall-fidi vera, tiftakar f'Alla, u terġa' tħaddan il-virtù sabiħa tal-ħniena li hija ta' profitt għal kull bnedmin, u li hija tiżgurana mill-wegħda ta' ħajja hienja hawn fuq l-art u ta' glorja eterna għall-ħajja li jmiss.

Tirringrazzja lil Alla tal-ġisem tiegħek li bih għamlek xbieha tiegħu nnifsu?

Inti tieħu ħsieb tas-saħħa fiżika tiegħek biex imbagħad tkun tista' sservi lil Alla u lill-proxxmu kull fejn jeħtieġ?

Konxju/a mill-preżenza ta' Alla fik hekk li żżomm quddiem għajnejk li għandek tħares ġismek mit-tbajja' tad-dnub, mod speċjali dnubiet kontra s-safa relatati mas-sitt kmandament?

Toffri ġismek lil Alla biex tħallih jagħmel bih dak li hu jara l-aħjar, sew jekk hu fejqan, kif ukoll jew hu s-salib tal-mard għas-salvazzjoni ta' ruħek u ta' erwieħ oħra?

Talba

Fl-imħabba li kellkom lejn l-Imħabba Divina, il-karità tagħkom kienet tispikka u ta' min jammiraha; nitolbukom issa biex tgħinuna billi b'talbkom tagħtu s-saħħa lill-morda li jfittxu l-għajnuna tagħkom.

Ippreservaw is-saħħa tal-ulied ta' Alla, sabiex ikunu jistgħu jaqdu d-doveri tagħhom fid-dinja u jkunu jistgħu jġorru b'kuraġġ il-madmad ħafif tal-preċetti tal-Knisja.

Bierku lil dawk it-tobba li jgħixu b'fedeltà l-magħmudija tagħhom, u li jfittxu l-għajnuna tagħkom; u żiduhom fin-numru.

Ammen.

English Version:

Alternative Reading:

Wikipedia:

Nota: It-Tagħrif dwar il-qaddisin tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64eeae8fc3', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


27 ta' Settembru: San Vinċenz De Paule

Verżjoni Vidjo:

San Vinċenz De Paule

"Mur għand il-foqra u ssib lil Alla."

San Vinċenz De Paule

SAN VINĊENZ DE PAULE

Saċerdot

1581 – 1660

Tagħrif:

San Vinċenz twieled f'Pouy, qrib il-muntanji Pirinej, Franza, fl-24 ta' April, 1581.

Il-ġenituri tiegħu kellhom daqsxejn ta' razzett żgħir li minnu kienu jaqilgħu l-għajxien tagħhom.

Meta l-missier ra li ibnu Vinċenz kien inklinat ħafna lejn l-istudju, iddeċieda li jedukah, u bagħtu jistudja f'kulleġġ immexxi mill-Franġiskani.

Meta Vinċenz kien qed jistudja, laqa' talba ta' wieħed sinjur mid-distrett biex ikun l-għalliem privat ta' wliedu.

Hekk ma baqax iktar ta' piż finanzjarju fuq missieru.

Fl-1596 daħal l-Università ta' Toulouse biex jistudja l-filosofija u t-teoloġija.

Fl-1600, sar saċerdot u baqa' jistudja sal-1605, meta telaq lejn Marsilja biex jiġbor somma ġmielha ta' flus li kienet imħollija lilu.

Hu u ġej lura bil-baħar, il-pirati qabżu fuq il-ġifen tiegħu, u lilu ħaduh Tuneż.

Hemm dam madwar sentejn u qeda tliet sidien bħala lsir, l-aħħar wieħed kien apostata, minn Nisrani sar Mawmettan.

Bl-eżempju tal-ħajja tajba tiegħu Vinċenz ħajru jerġa jsir Nisrani, u flimkien miegħu ħarab minn Tuneż.

Wara mawra qasira f'Ruma rritorna Franza fl-1607.

Mar Pariġi u hemm iltaqa' ma' Monsinjur de Berulle li wara nħatar Kardinal, u fuq il-parir tiegħu sar Kapillan ta' Clinchy, raħal żgħir qrib il-belt, fl-1611.

Fl-istess waqt kien ukoll kappillan tar-Reġina Margerita ta' Valois, u għalliem privat ta' wlied il-Konti de Gondi li kien Ġeneral tax-xwieni kollha ta' Franza.

Fl-1617, beda jipprietka l-missjonijiet.

Darba meta kien f'raħal, sama' l-aħħar qrara ta' wieħed fqir qabel miet, u ntebaħ kemm il-fqar ta' Franza kellhom bżonn min jieħu ħsiebhom.

Minn dakinhar intefa' b'ruħu u b'ġismu jaħdem għall-fqar, fil-ħabsijiet, fl-isptarijiet u fost l-ilsiera tax-xwieni.

Fl-1619, inħatar uffiċjalment bħala Kappillan tal-ilsiera tax-xwieni.

Fl-1625, waqqaf il-"Kongregazzjoni tal-Missjoni" li l-membri tagħha saru magħrufa bħala "Lazzaristi" minħabba li l-kunvent li kien qed sar bħala d-Dar Ċentrali u kien iġib l-isem ta' San Lazzru "Saint Lazare", f'Pariġi.

Bil-għajnuna ta' Santa Louise de Marillac waqqaf il-"Kongregazzjoni tas-Sorijiet tal-Karità" li l-"Kappella tagħhom kienet il-knisja parrokkjali u l-kunvent tagħhom kien fil-'wards' tal-morda fl-isptarijiet u fit-toroq mal-fqar."

Bil-għajnuna tal-membri ta' dawn il-kongregazzjonijiet huwa waqqaf orfanatrofji għas-subien u għall-bniet, sptarijiet, djar għall-kura tal-mard tal-moħħ, u rnexxielu jifdi iktar minn 1,200 ilsir f'Tuneż u fl-Alġier.

Kien bniedem li jġib il-ferħ kull fejn jersaq.

Kien sensittiv ħafna għall-bżonnijiet tal-oħrajn.

Is-sabiħa hi li ma kienx hekk minn dejjem anzi kif jgħid hu stess kellu jissielet bis-sħiħ biex jirbaħ it-temperament supperv, żorr u aħrax li kellu.

San Vinċenz miet fis-27 ta' Settembru, 1660.

Il-Papa Klement XII niżżel ismu fil-lista tal-Qaddisin.

Il-Papa Ljun XIII ħatru Patrun tal-Istituzzjonijiet tal-Karità tal-Knisja.

Ħsieb

"Stinka biex tkun kuntent ukoll meta ssib ruħek imdawwar b'ħafna affarijiet li jikkaġunaw l-iskuntentizza.

Oqgħod attent li ma taħkmekx l-għira għax din teqred l-imħabba fraterna."

(Minn ittra ta' San Vinċenz De Paule)

Id-don ta' San Vinċenz De Paule li jintegra s-servizz ta' karità tiegħu ma' ħajja profonda ta' talb huwa wieħed mill-akbar attrazzjonijiet tiegħu għall-Insara kontemporanji.

It-taħlita ta' talb u ta' azzjoni ta' Vinċenz appellat lil għexieren ta' eluf ta' fidili matul l-aħħar tliet sekli.

Huwa għad għandu u jibqa' jkollu valur spiritwali li jdawwal lin-nies li:

jiġġieldu biex jintegraw it-talb u l-meditazzjoni b'servizz għall-proxxmu fil-bżonn;

jiġu eżawriti mill-attività tagħhom minflok ma jiġu nutriti minnha;

raw lil Alla fil-foqra, fil-morda, fin-nies bla dar, u f'dawk b'diżabbiltà.

Vinċenz dejjem se jibqa' jkun ħabib u kumpann tajjeb għal kull min ifittex bilanċ bejn l-azzjoni u l-kontemplazzjoni, jorganizza ħidmiet tajba ta' karità, jiddependi fuq il-Providenza Divina, jorganizza attivitajiet intelliġenti u jintelaq b'fiduċja sħiħa f'Alla.

Il-Knisja hija għall-ulied kollha ta' Alla, sinjuri u fqar, bdiewa u skulari, dawk sofistikati u sempliċi.

Imma ovvjament l-ikbar tħassib tal-Knisja għandu jkun għal dawk li jeħtieġu l-iktar għajnuna: dawk li jkunu bla saħħa minħabba mard, faqar, injoranza jew krudeltà.

Vinċenz De Paule huwa patrun partikolarment xieraq għall-Kristjani kollha llum, meta l-ġuħ tassew jagħmel tiegħu, u l-għajxien għoli tal-għonja jinsab dejjem aktar f'kuntrast qawwi mad-degradazzjoni fiżika u morali li fiha ħafna minn ulied Alla huma mġiegħla jgħixu.

Id-devozzjoni ta' Vinċenz qatt ma ċċaqalqet u hu volontarjament ta ħajtu biex iservi lill-ifqar fost il-foqra.

Bħal Santa Tereża ta' Kalkutta, Vinċenz ra lil Kristu fl-uċuħ tal-foqra u fittex li jservih permezz tal-ħidma tiegħu.

Ix-xhieda tiegħu llum tkompli tagħti l-frott mhux biss fil-kongregazzjonijiet reliġjużi diversi li jittraċċaw l-oriġini tagħhom għal San Vinċenz De Paule, iżda wkoll fis-Soċjetà San Vinċenz De Paule, imwaqqfa fl-1833 mil-lajċi, Frederic Ozanam, u li hija organizzazzjoni internazzjonali li sservi lil dawk li jsofru minn diżastri naturali u gwerer.

Inti tara lil Alla fin-nies l-aktar fil-bżonn?

Qalbek sensittiva biżżejjed lejn il-ħtiġijiet tal-oħrajn madwarek?

Tfittex li tgħin mill-aħjar li tista' lill-batuti?

Tmur iżżur lill-morda u l-anzjani fid-djar jew sptarijiet biex tkun ta' kenn għalihom?

Twarrab xi ftit flus għall-karità?

Talba

Alla Ħanin, ġedded fina l-ispirtu ta' San Vinċenz De Paule,

– ħeġġeġ fina n-nar tal-imħabba tiegħek.

Alla Twajjeb, urina kif nibku ma' dawk li jibku,

– imla l-qlub tagħna bil-kompassjoni u l-imħabba.

Alla Ħallieq, inti titlob lin-nisa u l-irġiel biex jimxu fuq l-eżempju ta' San Vinċenz De Paule,

– agħtina għajnejn li jaraw lil Kristu fil-batuti u l-foqra.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64eeae6b4d', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


29 ta' Settembru: L-Arkanġli Mqaddsa, Mikiel, Gabrijel u Rafel

Verżjoni Vidjo:

"O Alla, int ordnajt lill-anġli tiegħek biex iħarsuna fi triqatna kollha: mexxina llum fil-mogħdijiet tiegħek.

U intom anġli kollha, bierku l-Mulej."

Mill-Preċi ta' Sbiħ il-Jum.

L-ARKANĠLI MQADDSA, MIKIEL, GABRIJEL U RAFEL

Tagħrif:

L-Iskrittura titkellem mill-anġli bħala l-ministri ta' Alla li wasslu l-messaġġi tiegħu lill-bnedmin.

L-Arkanġli huma t-tieni mill-aħħar fost id-disa' kori ta' l-anġli – Serafini, Kerubini, Troni, Dominazzjoni, Virtujiet, Qawwiet, Prinċipati, Arkanġli u Anġli.

Fl-Iskrittura nsibu lil San Mikiel miżmum bħala l-Anġlu kustodju ta' Iżrael (Daniel 12:1).

L-isem Mikiel ifisser: "Min hu bħal Alla?"

Sa minn żmien l-appostli, San Mikiel inħatar bħala l-Patrun u l-Protettur tal-Knisja (Apokalissi 12:7).

Is-Santi Padri Griegi poġġewh bħala l-prinċep tas-Serafini.

Gabrijel ifisser "Alla wera lilu nnifsu l-Qawwi."

Fl-Iskrittura nsibu ismu fil-ktieb ta' Danjel (Daniel 9:21-27), meta għarraf lil Danjel il-profezija tas-seba' ġimgħat; fil-Vanġelu, meta ħabbar lil Żakkarija t-twelid ta' San Ġwann il-Battista (Luqa 1:11); u meta ħabbar lil Marija li kienet ser tnissel Iben bil-qawwa tal-Ispirtu s-Santu (Luqa 1:26).

Rafel ifisser "Alla jfejjaq".

Insibu ismu fil-ktieb ta' Tobit fejn narawh jiggwida lil Tobija fil-vjaġġ tiegħu, u fejjaq lil missier Tobit li kien agħma.

Hu stess stqarr: "Jien Rafel, wieħed mis-seba' anġli li qegħdin quddiem il-maestà tal-Mulej" (Tobija 12:15).

Ħsieb

Dan li ġej huwa qari mill-Omeliji tal-Papa San Girgor il-Kbir dwar l-Arkanġli Mqaddsa:

"Alla ma bagħatx għand Marija Verġni wieħed mill-anġli, kien min kien, iżda bagħtilha lill-arkanġlu Gabrijel; għax kien jixraq li Alla jibgħat l-aqwa anġlu biex jaqdi servizz hekk kbir li jwassal l-aqwa messaġġ li qatt intbagħat.

Hu għalhekk li jingħata isem proprju lill-anġli, biex l-istess isem ifisser kull wieħed minnhom x'ħila għandu jagħmel.

Kull meta tinqala' xi ħaġa li titlob qawwa tal-għaġeb, dejjem Mikiel jintbagħat, biex l-istess isem u għemil iġagħalna nifhmu li ħadd ma jista' jagħmel dak li Alla jagħmlu b'mod aqwa.

L-għadu antik, li tkabbar u ried isir daqs Alla, qal:

Nitla' fis-sema.

Inqiegħed it-tron tiegħi 'l fuq mill-kwiekeb, u nkun bħal Alla l-Għoli;

imma bil-qawwa kollha li għandu, fl-aħħar tad-dinja, meta jkun wasal għall-kastig ta' dejjem, se jkun l-arkanġlu Mikiel li jqum biex jitqabad miegħu, kif jgħid Ġwanni:

Qamet gwerra, u l-arkanġlu Mikiel tqabad.

U għand Marija wkoll, Alla bagħat lil Gabrijel, li jfisser "Qawwa ta' Alla": għax hu ġie jħabbar lil dak li għoġbu jiġi fostna umli ħalli jxejjen lis-setgħat qawwija ta' l-ajru.

Mela dak li kien ġej bħala l-Mulej ta' l-eżerċti, qawwi fit-taqbida, kellu jitħabbar mill-Qawwa ta' Alla.

U fl-aħħar nett Rafel li, kif għedna, ifisser "Duwa ta' Alla"; għax meta mess għajnejn Tobija bħal wieħed li kellu l-missjoni biex ifejjqu, neħħielu d-dlamijiet tal-agħma minn għajnejh.

Mela kien jixraq li, dak li ġie mibgħut biex ifejjaq, jissejjaħ "Duwa ta' Alla."

"Min-natura kollha tagħhom, l-anġli huma qaddejja u messaġġiera ta' Alla.

Għaliex "dejjem jaraw wiċċ missieri li hu fis-smewwiet" (Mattew 18:10) huma "jagħmlu l-ordni tiegħu, malli jisimgħu l-kelma tiegħu."

(Salm 103:20).

San Mikiel huwa l-anġlu li jiipproteġina

– ejjew nitolbuh jeħlisna minn kull ħsara, lilna u l-familji tagħna. (ara Talba ta' San Mikiel tal-Papa Ljun XIII ftit linji 'l isfel)

San Gabrijel huwa l-messaġġier ta' Alla

– ejjew nitolbuh jgħinna nisimgħu l-vuċi ta' Alla.

San Rafel huwa l-anġlu li jfejjaq

– ejjew nitolbuh ifejjaqna minn kull nuqqas ta' mard jew ħsara.

Talba

San Mikiel Arkanġlu, idħol għalina fit-taqbida; kun int l-għajnuna tagħna kontra l-ħażen u t-tnassis tad-demonju.

Irażżnu Alla, nitolbuk bil-ħerqa.

Int l-aqwa fost il-qtajja' tas-sema, itfa' bil-qawwa t'Alla, fil-qiegħ tal-infern lix-xitan u l-ispirti ħżiena l-oħra li jiġġerrew fid-dinja għat-telfien tal-erwieħ.

Ammen.

(Talba tal-Papa Ljun XIII)

O Alla, int tqassam b'ordni ta' l-għaġeb il-ħidmiet ta' l-anġli u tal-bnedmin: fil-ħniena tiegħek, agħtina li ħajjitna f'din l-art tkun imħarsa mill-anġli li fis-sema dejjem quddiemek jaqduk.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative reading:

Wikipedia:

Nota: It-Tagħrif dwar il-Festa tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64eeae6846', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


25 ta' Settembru: San Finbar

Verżjoni Vidjo:

San Finbar

"Insejħulu Fionn-Bahr, jiġifieri 'Ras Bajda', li hu offra b'sagrifiċċju lil Alla,"

l-isem li l-patrijiet ta' Kilmacahil f'Kilkenny taw lil San Finbar li qabel kien jismu Lochan

SAN FINBAR

Isqof ta' Cork

570 – 623

Tagħrif:

Twieled madwar is-sena 570 u kien jismu Lochan, u twieled f'Connaught, l-Irlanda, fis-seklu VI.

Ommu kienet nobbli fil-qorti Irlandiża u missieru bniedem tas-sengħa.

Tgħallem għand il-patrijiet ta' Kilmacahil f'Kilkenny, li semmewh Fionn-Bahr, jiġifieri "Ras Bajda", u beda jissejjaħ Finbar.

Mar pellegrinaġġ Ruma u għadda minn Wales, fejn żar lil San David ta' Menevia.

Waqqaf skola monastika fuq il-gżira ta' Lough Eiroe, fejn għex għal xi żmien bħala eremit.

Waqqaf imbagħad monasteru li madwaru żviluppat il-belt ta' Cork, li tagħha kien l-ewwel isqof.

Dan il-monasteru kien popolari ħafna fl-Irlanda t'Isfel u ssieħbu fih ħafna dixxipli.

Ipprietka l-Vanġelu fl-Iskozja u fl-Irlanda, u miet madwar is-sena 623 fil-belt ta' Cloyne, imma ġie midfun f'Cork.

Wara mewtu saru ħafna mirakli li kienu attribwiti għal dan il-qaddis.

Hu l-patrun prinċipali tal-belt u d-djoċesi ta' Cork.

Kemm il-Kattidral Protestant tant sabiħ (li qabel kien Kattoliku) kif ukoll il-Kattidral Kattoliku, anki dan kbir u sabiħ, fil-belt ta' Cork, huma ddedikati lil San Finbar.

Huwa patrun tal-imigranti.

Ħsieb

Fil-Punent ta' Cork u fin-Nofsinhar ta' Kerry, il-prattika tal-mixi bħala pellegrinaġġ lejn l-eremitaġġ ta' San Finbar f'Gougane ilha stabbilita għal ħafna sekli.

F'dan il-pellegrinaġġ, wieħed jista' jammira l-ħolqien b'veduti spettakolari fuq Bantry Bay u meded tal-kosta tal-West Cork.

Iżda huwa l-aspett spiritwali li jattira ħafna nies; il-mistoqsijiet li wieħed jiġuh f'moħħu hu u jagħmel dan il-vjaġġ bil-mixi:

X'immotiva lil Finbar biex iġib l-aħbar tajba ta' Kristu f'dawn il-postijiet?

Liema messaġġ waslilhom li bih għamel fuqhom dak l-impatt li bidilhom mill-qiegħ?

Għaliex il-bnedmin ta' dak iż-żmien bikri għażlu propju dawn l-imkejjen siekta qalb in-natura biex fihom ħolqu monument li fih ikkomunikaw ma' Alla bit-talb?

U għaliex f'dan il-lok hemm sens ta' paċi u serħan mhux tas-soltu?

Nistgħu nitolbu minn kullimkien.

Fejn hu l-post favurit tiegħek biex titlob?

Nafu li Alla jismana' minn kull fejn nitolbu, iżda kulħadd għandu l-post jew postijiet speċjali fejn l-aktar li jħobb iqatta' ħin mal-Mulej.

Qalb in-natura

In-natura hija element importanti ta' bosta postijiet speċjali għat-talb.

Hawn min għandu l-ġnien personali tiegħu fejn fih jagħmel ħin ta' meditazzjoni u fejn fih ikunu jista' jkun ftit kwiet waħdu.

Is-sbuħija tal-fjuri, tas-siġar, tal-għasafar, eċċ... tagħtihom sens ta' kalma.

San Franġisk ta' Assisi hu l-qaddis tipiku li ħafna artisti jippreżentawh jinnamra ma' Alla qalb in-natura.

Ħdejn il-baħar jew qrib xi post bl-ilma jgelgel huwa lok ieħor magħżul minn diversi nies.

Hawn min iħobb jippassiġġa fuq ir-ramel waqt li jiftaħ qalbu mal-Ħallieq.

Hawn min imur fuq xi għoljiet jew f'xi wied sabiħ.

Kienu diversi r-reliġjużi li għażlu li jibnu l-monasteri tagħhom propju f'dawn il-postijiet li ħafna drabi kienu 'l bogħod mill-abitat, u għalhekk mill-istorbju tal-ibliet.

San Benedittu nistgħu ngħidu li kien l-ewwel fost il-monaċi li ħajruh postijiet bħal dawn.

Dan l-aħħar saret moda li kulħadd imur jippassiġġa (li hija xi ħaġa tajba għal saħħitna) bil-

headphones

f'widnejh.

Ħafna nsara prattikanti joħolqu l-

playlist

favorita tagħhom għax jgħidu li huma u jisimgħuha, flimkien ma' xi veduti li jaraw huma u miexja, tgħinhom jerfgħu l-ħsieb tagħhom lejn Alla u jiddjalogaw miegħu.

Hawn min jgħid ir-rużarju b'dan il-mod ukoll.

Waqt is-sewqan

Talb waqt li wieħed ikun qed isuq huwa post popolari ieħor, b'mod speċjali għal dawk li jivvjaġġaw waħedhom, fit-tul jew li spiss jeħlu fit-traffiku!

Iva, hawn min jagħmel mill-karozza "il-kamra tat-talb tiegħu."

Kull meta jaraw xi xenarju sabiħ li jkunu għaddejja minn ħdejh, jieqfu jirringrazzjaw lil Alla.

L-istess bħal fil-każ tal-mixi, xi mużika favorita fl-isfont, xi kant ta' tifħir, talb jew riflessjonijiet.

Għal min isegwi Radju Marija, għandu minjiera ta' tagħlim nisrani wkoll.

Fil-knejjes u fil-kappelli

Oħrajn jimxu jew isuqu lejn xi knisja, li huwa l-post ta' Alla per eċċellenza għaliex fit-tabernakli jew espost fil-ħafna kappelli tal-adorazzjoni, insibu l-preżenza ħajja tal-persuna ta' Ġesù bil-Ġisem, id-Demm, ir-Ruħ u d-Divinità tiegħu.

Hu jinżel mis-sema fuq l-altari tagħna biex jiġi jiltaqa' magħna, l-ewwel u qabel kollox fit-Tqarbin Imqaddes imma mhux biss.

Hu jibqa' hemm jistenna li nagħmlulu xi viżta, bħal donnu ħabsi li jixxennaq għal ftit kumpanija ta' xi ħadd li jixtieq iħobbu.

Hu minn naħa tiegħu, qatt ma jħallina nitilqgħu minn ħdejh b'idejna vojta imma dejjem lest li jibdilna biex noħorġu minn ħdejh imsaħħin, imfarġin, imfejqin, imdawlin u aktar ippreparati biex inkomplu naffaċċjaw l-isfidi li din il-ħajja toffrilna kuljum.

Il-qaddisin kollha kienu jgħaddu bosta mill-ħin tagħhom quddiem Ġesù Ewkaristija.

Fid-dar

Ħafna jgħidu li l-post fejn l-aktar iħossuhom komdi huwa fi djarhom stess.

Min fis-salott, min fil-kamra tas-sodda, min f'xi kamra partikolari oħra u min f'xi gallarija jew fuq il-bejt.

Hawn min għandu wkoll xi pultruna, jew siġġu jew inġinokjatur jew imħadded apposta li jużhom waqt it-talb.

Dan l-aħħar daħlet l-użanza sabiħa li jinħoloq post jew aħjar kamra apposta, imżejna b'mod li jgħinek tidħol f'atmosfera ta' talb.

Fiha hawn min iżejjen xi figuri ta' Ġesù, Marija, anġli jew qaddisin, jifrex xi tapit komdu fejn fuqu wieħed ikun jista' jintasab u forsi jaqra l-Bibbja jew xi kotba oħra spiritwali.

F'din il-

prayer room

, il-familja tista' tiltaqa' f'xi ħin tal-ġurnata biex titlob flimkien, eżempju r-rużarju.

Forsi tgħiduli li ma tantx għad fadal djar bi spazju biżżejjed biex wieħed jiddedika kamra sħiħa għal dan il-għan.

Tassew imma min irid, kulħadd jista' jsib xi rokna fuq xi biċċa għamara u jagħmel minnha speċi ta' altar żgħir li jgħinek tgħolli l-ħsibijiet tiegħek lejn is-Sema.

Fis-sodda

Wara jum twil, ħafna jħobbu jagħlqu l-ġurnata bit-talb fil-post favorit tagħhom ... is-sodda.

Hawn min ma jidħolx fis-sodda qabel ma jkun niżel għarkupptejh ħdejha biex jitlob tal-aħħar.

Minn naħa l-oħra hawn min jemmen meta jkun komdu, aktar ikun jista' jikkonċentra fit-talb.

U din hi vera l-aktar għal min għandu xi limitazzjonijiet ta' saħħa u ma jistax jgħaddi wisq ħin 'il barra mis-sodda.

Hu x'inhu l-post speċjali tiegħek, Alla huwa dejjem lest biex jisimgħek kull fejn inti tieqaf biex tikkomunika miegħu.

F'Salm 145: 18 insibu: "Il-Mulej huwa viċin ta' kull min jitolbu, jisma' lil kull min jitolbu b'sinċerità.

Talba

O Alla, int għamilt lil San Finbar eżempju eċċellenti tal-imħabba Divina u tal-fidi li tikseb lid-dinja, u żiedtu mal-lista tar-Rgħajja qaddisin.

Agħtina li bit-talb tiegħu għalina, aħna nipperseveraw fil-fidi u fl-imħabba bħalma għamel hu, hekk li naslu biex naqsmu miegħu wkoll fil-glorja.

Bi Kristu Sidna.

Ammen.

English Version:

Alternative reading:

Wikipedia:

Nota: It-Tagħrif dwar il-beata tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64eeaec554', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


24 ta' Settembru: Beata Marija Columba Gabriella Sagheddu

Verżjoni Vidjo:

Beata Marija Columba Gabriella Sagheddu

Ir-rieda ta' Alla, hi x'inhi: din hija l-ferħ tiegħi, il-kuntentizza tiegħi u l-paċi tiegħi.

Beata Marija Columba Gabriella Sagheddu

IL-BEATA MARIJA GABRIELLA SAGHEDDU

1914 – 1939

Tagħrif:

Marija Sagheddu – l-isem Gabriella żdied wara li daħlet reliġjuża – twieldet f'Sardinja, fis-17 ta' Marzu 1914, il-ħames minn tmien ulied li sfaw orfni minn missierhom f'età żgħira.

Kellha tfulija sempliċi ħafna.

Meta ommha ħajritha tidħol fl-Azzjoni Kattolika, Marija għall-ewwel ma riditx għax dehrilha li kienet għadha mhix ippreparata tagħmel id-dmirijiet tagħha sewwa, iżda mbagħad daħlet b'ruħha u ġisimha.

F'Marija kienu jidhru l-karatteristiċi ta' fedeltà, sens kbir ta' dover, qawwa ta' karattru u safa intransiġenti – kif ukoll dawk ftit u xejn negattivi: ras iebsa u xi ftit vjolenti.

Ma kinetx tfajla li minn ċkunitha wriet sinjali ta' qdusija.

Wara l-mewt t'oħtha ż-żgħira, Marija ta' 18-il sena, iltaqgħet mal-Mulej f'ċirkustanzi li ma tantx nafu fuqhom – nafu biss li ta' din l-età ħajjitha nbidlet għal kollox, u tat lilha nfisha għal ħajja ta' talb u għall-prattika sħiħa tar-reliġjon, kif ukoll iddedikat ruħha għall-ħidma ta' karità.

Bdiet tgħallem il-katekiżmu lit-tfal u tassisti lill-anzjani tal-villaġġ tagħha.

Ta' 21 sena, bl-għajnuna tal-kappillan, iddeċidiet li tikkonsagra lilha nfisha kollha kemm hi 'l Alla u tingħaqad mas-sorijiet Trappisti fil-monasteru ta' Grottaferrata, qrib Ruma.

Fi tmiem Settembru, 1935 sellmet għall-aħħar darba lil pajjiżha u lil niesha.

Fit-13 ta' April, 1936 ħadet il-libsa reliġjuża u fil-31 t'Ottubru tal-istess sena pprofessat bl-isem ta' Marija Gabriella.

Żewġ elementi li nsibu jaħkmu l-ħajja ġdida ta' Gabriella fil-ħajja monastika: l-ewwel kien li tħossha li għandha trodd ħajr lil Alla għall-ħniena li wera magħha li sejħilha biex tkun kollha kemm hi tiegħu.

Kienet tħobb ixxebbah lilha nnfisha mal-Iben il-Ħali li reġa' lura f'dar missieru.

It-tieni element kien ix-xewqa li twieġeb għal din il-grazzja li taha Alla bil-ħeġġa kollha tagħha biex, dak li beda Alla magħha, jiġi mitmum sal-aħħar.

F'jum il-professjoni, li ħabat nhar il-festa ta' Kristu Re, għamlet "l-offerta żgħira" tagħha: "Mulej, agħmel minni dak li trid."

U kien propju l-Mulej li aktar 'il quddiem wassalha biex toffri ħajjitha għall-Għaqda bejn il-Knejjes.

Ta' 24 sena ħassitha mqanqla mill-kliem tal-ittra ta' Father Paul Couturier, l-Appostlu tal-Ekumeniżmu, fl-ittra li kiteb lil Madre Badessa u talbet biex toffri ħajjitha biex isseħħ l-Għaqda bejn il-Knejjes Insara.

Il-Badessa la wieġbet iva lanqas le, iżda talbitha biex taħsibha sew u wara titkellem mal-kappillan.

Dan qabel mat-talba.

Saret l-offerta u ġiet aċċettata.

Ftit jiem wara, f'Marija Gabriella bdew jidhru l-ewwel sintomi tal-marda avvanzata tat-tuberkolożi li kellha twassalha sal-qabar wara 15-il xahar ta' tbatijiet.

L-agunija tagħha ntemmet fit-23 ta' April, 1939.

Kien it-Tieni Ħadd fuq l-Għid, il-Ħadd tar-Ragħaj Divin.

Nhar it-Tlieta 25 ta' Jannar, 1983, fl-okkażjoni ta' għeluq l-Ottava ta' Talb għall-Għaqda tal-Knejjes, il-Papa San Ġwanni Pawlu II, fil-Bażilika ta' San Pawl Barra s-Swar, iddikjaraha Beata.

Il-Papa sejjaħ lil din il-Beata ġdida: "Gabriella tal-Unità."

Ħsieb

"Fis-sempliċità tal-qalb jiena noffrilek kollox bil-ferħ o Mulej.

Il-Mulej li poġġieni f'din it-triq, jiftakar iqawwini fil-battalja.

Għall-ħniena tiegħu jiena nafdalu l-fraġilità tiegħi.

Rajt quddiemi salib kbir ... intbaħt li s-sagrifiċċju tiegħi ma kien xejn meta mqabbel ma' Tiegħu.

Jien offrejt lili nnifsi kollni kemm jien u m'iniex ser nerġa' lura mill-kelma li tajt.

Ir-rieda t'Alla, tkun xi tkun, din hija l-ferħ tiegħi, il-kuntentizza tiegħi, il-paċi tiegħi.

Qatt mhu se nkun nista' nirringrazzjah biżżejjed.

Ma nistax ngħid ħlief dan il-kliem: 'Alla Tiegħi, il-Glorja Tiegħek!'

~ Beata Marija Gabriella

Il-Ġimgħa ta' Talb għall‐Għaqda fost l‐Insara hija osservata minn Jannar 18 sa 25 ta' Jannar.

Matul din il‐ġimgħa, il‐Knejjes Insara differenti jingħaqdu għal talb ekumeniku, anki hawn Malta.

Għalkemm Marija Gabriella ma kinitx magħrufa tul ħajjitha, Alla għażel li jonora lil din ir-ruħ umli wara mewtha.

Wara li bosta sorijiet, li għexu magħha fil-kunvent, irrappurtaw messaġġi li rċevew fil-ħolm minn Suor Marija Gabriella u raw sinjali oħra minn naħa tas-Sema, il-badessa ħadet l-inizjattiva li tippubblika l-bijografija tagħha.

Fi ftit snin, viżitaturi ta' denominazzjonijiet varji kienu diġà qed jagħmlu pellegrinaġġi għall-qabar tagħha.

Meta l-qabar ta' Marija nfetaħ fl-1957, il-ġisem u l-ilbies tagħha nstabu inkorrotti – stat naturali mhux spjegabbli għal xi ħadd li miet bit-tuberkolożi.

Hija pjuttost sorprendenti li xi ħadd li ma għamel xejn ħlief talab sar Patrun tal-Knisja għall-Ekumeniżmu.

Imma dak li hu l-aktar sorprendenti huwa li f'Sardinja fejn trabbiet, hija qatt ma ltaqat ma' Nisrani mhux Kattoliku.

Hi taf biss li xi Kristjani kienu separati mill-Knisja Kattolika, u li dan inikket il-Qalb ta' Ġesù.

Aħna jinteressana minn dak li jnikket il-Qalb ta' Ġesù?

In-niket tiegħu nistgħu ngħidu li hu n-niket tagħna wkoll?

Qed nagħmlu jew nixtiequ nagħmlu xi ħaġa dwaru?

Nistgħu infarrġu lil Ġesù b'xi mod?

Qed jiġuk f'moħħok xi modi ta' kif tista' tfarrġu?

Iva, nistgħu infarrġuh u nistgħu ukoll, bil-ħajja tagħna, hi ta' liema stat hi, nagħmlu xi ħaġa.

Immorru jew le għas-servizz ta' talb organizzat matul il-Ġimgħa ta' Talb għall-Għaqda fost l-Insara, il-ħajja ta' Marija Gabriella tfakkarna li għandna nitolbu kontinwament għall-għaqda mill-ġdid fost l-Insara kollha.

U minbarra t-talb, forsi l-Mulej qed isejħilna biex bħal Marija noffru wkoll is-sofferenzi personali tagħna, huma ta' liema għamla huma, kemm jekk huma fiżiċi, mentali, emozzjonali, spiritwali, eċċ... – kollox jgħodd – jekk noffruh bi mħabba bħala talba lil Alla li hu mnikket.

Talba

Beata Marija Gabriella, inti mmaturajt u kbirt fil-fidi Kattolika; itlob għaż-żgħażagħ Insara kollha, ħalli jżommu l-fidi li jkunu rċevew fit-tfulija tagħhom u jservu lill-Mulej meta adulti.

Għalkemm int sofrejt ħafna mit-tuberkolożi li ħaditlek ħajtek fl-età ta' 25 sena, bqajt paċenzjuża mqawwija mill-grazzja ta' Alla; itlob għall-morda u l-moribondi kollha, ħalli jagħrfu li jistgħu joffru t-tbatija tagħhom lil Alla għas-salvazzjoni tal-erwieħ.

Li n-nies kollha jistgħu jkunu ħaġa waħda fi Kristu kienet għal qalbek ħafna, tant li tajt ħajtek għaliha; itlob li nkunu nistgħu naraw l-għaqda tal-knejjes kollha taħt Ragħaj wieħed.

Ammen.

English Version:

Alternative reading:

Wikipedia:

Nota: It-Tagħrif dwar il-beata tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64eeaec33b', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


22 ta' Settembru: San Injazju minn Santhia

Verżjoni Vidjo:

San Injazju minn Santhia

"Ġesù nefaħ fuqhom u qalilhom: 'Ħudu l-Ispirtu s-Santu.

Dawk li taħfrulhom dnubiethom ikunu maħfura, u dawk li żżommuhomlhom ikunu miżmuma.'

Ġwanni 20:22-23

SAN INJAZJU BALOCCO TA' SANTHIA

Presbiteru

1679 – 1770

Tagħrif:

Injazju Balocco tilef lil missieru meta kellu biss 7 snin u ħa ħsiebu qassis qaddis.

Meta kiber huwa sar qassis u ngħaqad mal-Kapuċċini ta' 30 sena.

Huwa għamilha ta' sagristan, ta' majjistru tan-novizzi, ta' kappillan militari, kien imfittex ħafna bħala konfessur u kien mitlub jagħti ħafna konferenzi spiritwali.

Darba missjunarju fil-Kongo kiteb lil Patri Injazju biex jitlob għalih għaliex kellu xi mard f'għajnejh li kien se jġiegħlu jħalli l-Kongo.

Il-qaddis talab li l-mard tal-missjunarju jieħdu hu, għaliex hu kien ta' ftit siwi.

Għajnejn il-missjunarju fiequ, iżda Patri Injazju ma baqax fil-kariga tiegħu għax għajnejh tant tgħarrqu li ma setax jaqra aktar, għalkemm aktar 'il quddiem huwa fieq bl-għajnuna tat-tobba f'Turin.

Injazju rnexxielu jirbaħ ir-rispett tal-ħbieb u l-għedewwa tiegħu bil-kura sagramentali u spiritwali li tahom kif ukoll bil-kura medika li hu amministralhom.

Kif intemmet il-gwerra, irritorna għall-ħajja regolari ta'

Capuchin Hill

Imbagħad ingħata l-kompitu ta' konfessur u għalliem reliġjuż lil lajċi rġiel, u kien f'dan ix-xogħol li seta' jkompli juri l-imħabba tiegħu għal ħutu.

Dan kien evidenti minħabba li ma kienx jaħsibha darbtejn biex jagħti daqqa t'id meta kien jara l-ħtieġa.

Meta xjaħ, kien jiddedika ħin biex iżur il-morda u l-foqra tal-belt ta' Turin.

Eluf kienu jmorru bi ħġarhom lejn

Capuchin Hill

ta' kuljum biex jirċievu l-barka min għandu jew biex jisimgħu kelma ta' faraġ.

Saħħtu bdiet tħallih u beda jipprepara għall-mewt.

Il-patri xwejjaħ tant maħbub miet mewta qaddisa u straħ fis-sliem fit-22 ta' Settembru, 1770 fl-età ta' 91 sena.

Kien ilu mal-Kapuċċini għal 54 sena.

Miet b'fama tal-mirakli, f'jum li hu stess kien ħabbar minn qabel.

Ġie ddikjarat beatu mill-Papa Pawlu VI fis-17 ta' April, 1966 u qaddis mill-Papa San Ġwanni Pawlu II fid-19 ta' Mejju, 2002.

Ħsieb

Dan huwa id-diskors li qal il-Papa San Ġwanni Pawlu II fl-okkażjoni tal-kanonizzazzjoni ta' Injazju ta' Santhia:

"Is-saċerdot Kappuċċin Injazju ta' Santhia għex b'mod uniku l-missjoni li jaħfer id-dnubiet u li jkun ta' gwida għal bosta rġiel u nisa fit-triq tal-perfezzjoni evanġelika.

Għall-imħabba ta' Kristu u biex javvanza aktar malajr fil-perfezzjoni evanġelika, huwa mexa fuq il-passi tal-Fqir ta' Assisi.

Fil-Piemonte ta' żmienu, Injazju ta' Santhiá kien missier, konfessur, konsulent u għalliem ta' ħafna – saċerdoti, reliġjużi u lajċi – li fittxew il-gwida għaqlija u mdawla tiegħu.

Anke llum huwa jkompli jfakkar lil kulħadd dwar il-valuri tal-faqar, tas-sempliċità u ta' ħajja Kristjana awtentika."

Imma x'għandi nagħmel biex inkun qed ngħix ħajja Kristjana awtentika?

Dawn huma xi suġġerimenti:

A

MMETTI

Ammetti li mingħajr Kristu ma tista' tagħmel xejn (Ġwanni 15: 5).

"Jiena d-dielja, intom il-friegħi.

Min jibqa' fija u jiena fih, dan jagħmel ħafna frott;

għax mingħajri ma tistgħu tagħmlu xejn.

" – int, li qed taqra – "ma tista' tagħmel xejn."

Allura ammettiha.

Għidha.

Emminha.

Inti m'għandek ħila tagħmel xejn sinifikanti, jew ta' valur etern, jew ta' kwalunkwe valur spiritwali mingħajr Kristu.

I

TLOB

Jekk taċċetta li ma tista' tagħmel xejn, għid: 'O Alla, għinni.'

"Itolbu u taqilgħu," qal Ġesù (Ġwanni 16:24).

"M'għandekx, għax ma titlobx" (Ġakbu 4:02).

"Sejjaħli f'jum id-dwejjaq" (Salm 50:15).

Allura staqsi lill-Mulej għal-libertà minn dak li hu tiegħek.

'Agħtini l-libertà.

Agħtini l-ħsibijiet tiegħek.

Agħtini emozzjonijiet awtentiċi.

Ipproteġini milli niżbalja jew inħawwad lil ħaddieħor.

Nitolbok biex dak kollu li nagħmel ikun imqanqal mill-ħidma tal-Ispirtu tiegħek ġewwa fija.'

A

FDA

Afda lil Alla li wiegħed li jagħmel xi ħaġa dwar is-sitwazzjonijiet tal-ħajja tiegħek.

Afda li kull sitwazzjoni, ladarba tajtha lilu, se jieħu kontroll tagħha hu.

Int, minn naħa tiegħek, agħmel il-parti tiegħek – 'għin ruħek biex Alla jgħinek.'

Imma wara li tkun għamilt li stajt fiċ-ċirkustanzi u bil-limiti tiegħek, afda r-riżultati bħala r-rieda ta' Alla għalik.

Afda li hu jaf x'għandu jagħżillek u ftakar li int ma tistax tleħħaq ma' għerfu u ma' mħabbtu lejk.

Għalhekk Alla qed jgħidlek: "La tibżax, għax miegħek jien!

La titħassibx, għax Alla tiegħek jien!

Jiena nwettqek, jiena ngħinek" (Isaija 41:10).

"Jien għandi l-ħila nfawrek b'kull xorta ta' barka, hekk li dejjem u f'kollox ikollok kull ma hu biżżejjed għalik, u jibqgħalek ukoll għal kull opra tajba." (2 Korintin 9: 8).

"Jiena Alla tiegħek li nimliek b'kull ġid fil-ħtieġa tiegħek" (Filippin 4:19).

Għalhekk inti għandek temmen f'dawn il-wegħdiet li Alla għamel miegħek u tafdah li se jwettaqhom bl-aħjar mod.

A

ĠIXXI

Aġixxi b'ubbidjenza għall-Kelma t'Alla, filwaqt li tistenna li Alla jaġixxi fik u permezz tal-aġir tiegħek, biex ikunu preċiżi, l-aġir tiegħu.

Aħna naħdmu u hu jaħdem fl-istess ħin.

"Aħdmu s-salvazzjoni tagħkom" (Filippin 2:12).

Allura aħna nagħmlu l-azzjoni.

Aħna l-atturi u Alla huwa li jwettaq il-miraklu tal-grazzja tiegħu fina u fl-oħrajn.

I

RRINGRAZZJA

Imbagħad finalment, meta tkun għamilt dan kollu t'hawn fuq, irringrazzja lil Alla għal kwalunkwe ħaġa tajba.

"Irringrazzja lilu u agħtih glorja."

"Għidlu grazzi dejjem."

(Efesin 5:20).

Imma ċ-ċavetta, il-fulkru, f'din is-sekwenza, naħseb li huwa l-punt tal-fiduċja.

Fiduċja fl-għajnuna mwiegħda minn Alla.

U dan ifisser li wieħed jgħix bil-fidi fil-grazzji futuri li Alla wiegħed li jagħtina.

Ifisser nintelqu fi ħdanu bħalma jintelqu t-tfal żgħar.

Dan huwa l-

A

I

A

A

I

A

mmetti –

I

tlob –

A

fda –

A

ġixxi –

I

rringrazzja),

u dan huwa dak li naħseb li tfisser li tgħix bl-Ispirtu u timxi bil-fidi fl-Ispirtu u taħdem is-salvazzjoni tiegħek.

Huwa b'dan il-mod li tkun qed tgħix verament ħajja Kristjana awtentika kif għex il-qaddis Injazju ta' Santhia.

Talba

O Alla li tista' kollox u etern, li ridt li n-natura tagħna l-bnedmin tiġi mġedda bl-ubbidjenza li tikkompensa dak li tlifna bil-kburija: agħtina li għat-talb u l-eżempju ta' dan is-saċerdot qaddis Injazju, aħna nkunu dejjem lesti li nogħoqdu għar-rieda tiegħek, ladarba inti tgħallimna li din hija l-bidu tas-salvazzjoni tagħna.

Bi Kristu Sidna.

Ammen.

English Version:

Alternative reading:

Wikipedia:

Vatican Biography:

It-Tagħrif dwar il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64eec08132', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


21 ta' Settembru: San Mattew

Verżjoni Vidjo:

San Mattew

"Huwa u għaddej minn hemm, Ġesù ra wieħed bilqiegħda quddiem il-mejda tat-taxxi; kien jismu Mattew.

'Ejja warajja,' qallu.

Dak qam u mar warajh." –

Mattew 9:10

SAN MATTEW

Appostlu u Evanġelista

L-Ewwel Seklu

Tagħrif:

Mattew kien Lhudi.

X'aktarx li kien mill-Galilija.

Bla dubju kien raġel għani.

Ismu jfisser "Rigal ta' Alla."

Huwa l-istess persuna li San Mark u San Luqa jsejħulu Levi.

Bi professjoni kien Pubblikan, jiġifieri wieħed li jiġbor it-taxxi mingħand il-Lhud u jgħaddihom lill-ħakkiema tagħhom ir-Rumani.

Dan kien fi żmien Erodi Antipa.

Il-Lhud ma kinux jaħmluhom lir-Repubblikani, għax barra milli kienu aġenti tal-Gvern Ruman, kellhom il-fama li kienu rgħiba u qarrieqa.

Għalhekk il-Lhud ma kinux iħalluhom jidħlu fit-tempju u fis-sinagoga.

L-ebda Lhudi tal-affari tiegħu ma kien ikollu kuntatti magħhom.

B'danakollu, darba waħda Ġesù rah bilqiegħda quddiem il-mejda tat-taxxi, u qallu:

"Ejja warajja."

Dak qam u mar warajh.

(Mattew 9:9) Hekk kienet is-sejħa ta' San Mattew biex isir wieħed mit-tnax l-Appostli ta' Ġesù.

Ftit wara, Mattew stieden lil Ġesù għall-ikla fid-dar tiegħu f'Kafarnaum u stieden ukoll ħafna kolletturi ħbieb tiegħu.

X'ħin il-Fariżej raw dan ħaduha kontra Ġesù u qalu:

"Għaliex jiekol mal-pubblikani u l-midinbin?"

Ġesù sempliċiment weġibhom:

"It-tabib ma jeħtiġuhx dawk li huma f'saħħithom, iżda l-morda."

(Mattew 9:12)

Isem San Mattew insibuh fil-lista tal-Appostli.

Flimkien mal-Appostli kien xhud tal-qawmien mill-mewt ta' Ġesù; kien magħhom ukoll meta Ġesù tela' s-sema; u wara mar magħhom ukoll Ġerusalemm jitlob u jistenna l-miġja tal-Ispirtu s-Santu.

(Atti 1:13)

San Mattew kiteb l-ewwel Vanġelu.

Kitbu bl-Aramajk, l-ilsien antik tal-Palestina, u li bih kien jitkellem Ġesù.

Is-simbolu tiegħu hu figura ta' bniedem għax il-Vanġelu tiegħu jibda bil-ġenealoġija ta' Ġesù.

It-tradizzjoni tgħid li San Mattew mar jipprietka lil Ġesù fl-Etjopja (mhux dik tal-Afrika iżda ta' ħdejn il-baħar Kaspju) fejn miet martri.

Ħsieb

"Jekk Alla jrid jiltaqa' magħna bħala bnedmin umani – anzi bħala tfal – anke aħna rridu nagħmlu l-almu tagħna biex nersqu lejn Alla.

Meta Ġesù jsejjaħ, dan jagħmlu mhux biex ixekkel il-personalità, imma biex iġegħelha tinfetaħ fl-essenza vera tagħha, u hekk takkwista l-ideal li jagħtiha motivazzjoni."

~ San Ġwanni Pawlu II

"Ġesù għażel lil Mattew bħala dixxiplu, li għal għajn in-nies, kien meqjus midneb u li ma kellux il-valuri meħtieġa ta' qaddis.

Madanakollu huwa kien onest u umli biżżejjed biex jammetti li hu kien midneb.

Għaraf il-verità f'Ġesù u 'qabad u qam u mar wara Ġesù' (Mattew 9:9).

Ġesù għażel lil Mattew bħala wieħed mill-pedamenti tal-Knisja tiegħu."

~ Bro.

Louis Camilleri

U dawn meditazzjonijiet ta' San Ġwann Battista De La Salle:

"L-iktar karatteristika ammirabbli fil-ħajja ta' San Mattew hija li fedelment segwa lil Ġesù Kristu hekk kif kien imsejjaħ.

Biex juri l-ferħ u l-gratitudni li kellu lejn Ġesù Kristu minħabba l-konverżjoni tiegħu, huwa stiednu għal ikla kbira fid-dar tiegħu fejn kien hemm diversi pubblikani u midinbin.

Dawn, jgħidilna San Ġilormu, ikkonvertew minn Sidna.

Il-konverżjoni ta' San Mattew hija pjuttost straordinarja u turi l-qawwa tal-grazzja u l-effett li tipproduċi f'ruħna.

Huwa veru li l-kelma ta' Ġesù Kristu hija effikaċi fis-sejħa tal-ewwel Appostli tiegħu, iżda mhuwiex sorprendenti li l-biċċa l-kbira tagħhom segwew lil Ġesù għax kienu sajjieda foqra, filwaqt li San Mattew kellu propjetà u kien jgħix b'mod komdu.

U inti kemm kont tkun pront biex issegwi lil Ġesù Kristu kif għamel San Mattew: fuq il-post, mal-ewwel kelma, bla ma tħalli żmien biex tissetilja l-affarijiet tiegħek, u mingħajr ma titlob biex il-Mulej jistenniek ħalli tagħmel dan?

Kemm-il darba sejjaħlek Ġesù Kristu?"

(Med.

167, l-1 punt)

"Wara l-konverżjoni tiegħu, San Mattew baqa' imwaħħal sewwa ma' Ġesù Kristu sa tmiem ħajtu, kif jgħidilna San Ġilormu.

Huwa għalhekk li kien magħżul biex ikun wieħed mill-Appostli ta' Kristu, biex jipprietka l-Evanġelju tiegħu flimkien miegħu u warajh, u biex ikun l-ewwel li jikteb l-Evanġelju, bl-istess lingwa li biha Ġesù Kristu kien ipprietkaha.

Huwa inkonċepibbli kemm Ġesù Kristu jħobb lil dawk li jċedu kollox għalih u kemm hu jagħtihom grazzji kemm għalihom infushom u kemm għall-oħrajn.

Minħabba li l-qlub tagħhom huma vojta mill-affarijiet ta' din id-dinja, Alla jimliehom bl-Ispirtu tiegħu, kif għamel lill-qalb ta' San Mattew.

Għax aktar ma nħallu affarijiet esterjuri warajna, aktar nirċievu mingħand Alla b'mod interjuri."

(Med.

167, it-2 parti)

"Aħżnu ġid fis-sema, fejn la susa u la sadid ma jħassar, u fejn il-ħallelin la jiftħu u la jisirqu."

(Mattew 6:19) Eżempju l-iktar ċar ta' min ħaddan dan it-tagħlim ta' Ġesù kien San Mattew li nfatam mill-ġid kollu li kellu, ħalla kollox, mar ingħaqad ma' Ġesù, għex il-ħajja sempliċi u fqira tiegħu, baqa' sakemm ta' ħajtu għalih, u llum jinsab miegħu fis-sema.

U int?

Qed twieġeb għas-sejħat li Ġesù qed jagħmillek f'ħajtek fil-preżent?

Forsi qed isejjaħlek biex tirbaħ fuq xi dnub jew fuq xi vizzju u għadek qed tittratieni?

Forsi jridek twettaq dak li ilek tipposponi?

Jew qed isejjaħlek biex twarrab fil-ġenb dak li qed jurik u tagħmel għażliet differenti li joġgħbu lilu?

Forsi sejħa biex titlob aktar u/jew biex tiffrekwenta s-Sagramenti tal-Qrar u t-Tqarbin aktar spiss?

Żgur li l-Mulej bħalissa qed ipoġġilek f'qalbek dak li hu jixtieq minnek.

Jalla twieġbu fil-pront kif għamel San Mattew ħalli ma titlifx il-grazzji li lesta għalik.

Talba

O Alla, bi ħniena liema bħalha għoġbok tagħżel lil San Mattew, u minn pubblikan għamiltu Appostlu tiegħek; għinna bl-eżempju u t-talb tiegħu, biex aħna wkoll jistħoqqilna nimxu warajk u ningħaqdu miegħek b'rabta sħiħa.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative reading:

Wikipedia:

Film based on Saint Matthew's Gospel:

Il-Qari tal-Evanġelju ta' San Mattew bil-Malti:

Nota: It-Tagħrif dwar il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

Il-ħsieb huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64eec0c7f1', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


17 ta' Settembru: San Roberto Bellarmino

Verżjoni Vidjo:

San Roberto Bellarmino

"Min isib lil Alla jkun sab kollox, min jitlef lil Alla jkun tilef kollox."

San Roberto Bellarmino

SAN ROBERTU BELLARMINO

Isqof u Duttur tal-Knisja

1542 – 1621

Tagħrif:

San Robertu twieled f'Montepulciano, it-Toskana, l-Italja, fl-4 ta' Ottubru 1542, għand familja influwenti.

Ommu kienet tiġi oħt il-Papa Marċell II.

Ta' 18-il sena, fl-1560, kontra r-rieda tal-ġenituri tiegħu li xtaquh imur jistudja fl-Università ta' Padova, daħal Ġiżwita f'Ruma, u fl-1570, sar saċerdot.

Wara l-ordinazzjoni hu laħaq l-ewwel Professur Ġiżwita fl-Università ta' Louvain, il-Belġju.

Fl-1576, meta kellu 34 sena, sejħulu Ruma biex jokkupa l-katedra ġdida u diffiċli tal-Kontroversji fil-Kulleġġ Ruman.

Fl-1588, sar il-Prefett Spiritwali tal-Kulleġġ u kellu x-xorti li jmexxi lil San Alwiġi fl-aħħar snin ta' ħajtu u li jkun il-promotur tal-beatifikazzjoni tiegħu.

Fl-1592, inħatar Rettur tal-istess Kulleġġ.

Il-ktieb tal-katekiżmu li hu kiteb ġie maqlub f'sittin ilsien, u għadu jiġi wżat sal-lum f'xi pajjiżi.

Fl-1591, il-Papa Girgor XIV ħatru membru tal-kummissjoni biex tirrivedi l-edizzjoni Sisto – Clementina tal-Vulgata.

Fl-1599, il-Papa Klement VIII ħatru Kardinal, u fl-1602 ikkonsagrah Arċisqof ta' Capua.

Wara l-mewt ta' Klement VIII fl-1605, (Ljun XI ma damx Papa ħlief 26 jum) il-Papa Pawlu V sejjaħlu miegħu Ruma biex jieħu l-pariri tiegħu.

Hekk ħa sehem sewwa fil-kwistjonijiet li nqalgħu, fosthom il-kontroversji bejn il-Knisja Kattolika u r-Reformisti Protestanti.

Fl-1616, huwa intervjena fil-kwistjoni tal-ħabib tiegħu Galileo, u kkonvinċieh jipproponi t-teoriji ta' Copernicus bħala ipotesi milli bħala fatt ippruvat.

Fis-sajf tal-1621, Robertu rtira f'San Andrea, f'Ruma fejn miet fis-17 ta' Settembru tal-istess sena.

Il-Papa Piju XI iddikjarah Qaddis u Duttur tal-Knisja.

Ġismu jinsab fil-knisja ta' San Injazju, Ruma, ħdejn il-qabar ta' San Alwiġi, kif kien xtaq f'ħajtu.

Ħsieb:

Jekk int sejjer għall-vjaġġ, żgur li żżomm id-destinazzjoni tiegħek f'moħħok u taċċerta ruħek li l-biljett tal-ajru jkollu miktub il-post tad-destinazzjoni fuqu, jew tara li l-GPS tiegħek ipprogrammat sew.

Issa, jekk dan hu veru għall-vjaġġi tagħna fil-ħajja, kemm hu aktar importanti għall-vjaġġ tal-ħajja?

Minn dak li kiteb San Robertu Bellarmino, jidher ċar li l-attenzjoni tiegħu f'din il-ħajja, kienet id-destinazzjoni tiegħu mal-ħruġ tiegħu minn din il-ħajja.

Kif kien qed jirifletti fuq diversi qaddisin u dutturi tal-Knisja, il-Papa Benedittu XVI kellu dan xi jgħid dwar San Robertu Bellarmino:

"Bellarmino jgħallimna b'ċarezza kbira u bl-eżempju tal-ħajja tiegħu stess li ma jista' jkun hemm l-ebda riforma vera tal-Knisja sakemm ma jkunx hemm ir-riforma personali tagħna u l-konverżjoni ta' qalbna stess.

Bellarmino sab fl-Eżerċizzji Spiritwali ta' Sant Injazju, rakkomandazzjonijiet biex wieħed jikkomunika s-sbuħija profonda tal-misteri tal-fidi, anki lil nies l-aktar sempliċi.

Huwa kiteb:

"Jekk int għaqli, allura tifhem li inti ġejt maħluq għall-glorja ta' Alla u għas-salvazzjoni eterna tiegħek.

Dan huwa l-għan ta' ħajtek; dan huwa ċ-ċentru ta' ruħek u t-teżor ta' qalbek.

Għalhekk ikkonsidra bħala tassew tajjeb għalik dak li jwassal għal din il-mira tiegħek, u verament ħażin dak li jikkawża li titlifha.

Il-persuna għaqlija m'għandhiex tfittex avvenimenti hienja jew mhux hienja, ġid jew faqar, saħħa jew mard, unuri jew offiżi, ħajja jew mewt.

Huma tajbin u mixtieqa biss jekk jikkontribwixxu għall-glorja ta' Alla u għall-ferħ etern tiegħek, imma huma ħżiena u għandhom jiġu evitati jekk

jostakolaw dawn."

(De ascensione mentis in Deum, grad 1).

Dawn ovvjament mhumiex kliem li m'għadux moda fi żmienna, iżda kliem li fuqu għandna nimmeditaw fit-tul illum, biex nagħtu direzzjoni tajba lill-vjaġġ tagħna fuq din l-art."

Tassew li San Robertu Bellarmino jista' jgħinna nikkonċentraw l-attenzjoni fuq id-destinazzjoni tagħna b'dawn il-riflessjonijiet profondi tiegħu.

Din li ġejja hija talba li hu jindirizza lil Alla:

"Mhuwiex tassew veru li Int wegħedt premju aktar mixtieq minn ġid kbir u aktar ħelu mill-għasel lil dawk li jżommu l-kmandanti tiegħek?

Int wegħedt premju akbar, għax kif jgħid l-appostlu tiegħek Ġakbu, 'Il-Mulej ħejja kuruna tal-ħajja għal dawk li jħobbuh.'

X'inhi din il-kuruna tal-ħajja?

Huwa ċertament premju akbar minn dak li nistgħu naħsbu fuqu jew nixxenqu għalih, għax kif jgħidilna San Pawl: 'għajn qatt ma rat u widna qatt ma semgħet, u qatt ma tnissel f'qalb il-bniedem, dak li Alla lesta għal dawk li jħobbuh.' (1Korintin 2:19) Fi kliem ieħor, minkejja li jista' jkollok stampa tajba u sabiħa tal-ġenna, ir-realtà se tkun lil hinn minn kull ħaġa li tista' qatt timmaġina, għaliex Alla dejjem jissuperana fit-tjubija tiegħu lejna."

Robert Bellarmino ddedika l-ħajja tiegħu għall-istudju tal-Iskrittura u d-duttrina Kattolika u kien teologu kbir għal żmienu.

Il-kitbiet ta' San Bellarmino jgħinuna nifhmu li l-persuna ħajja ta' Ġesù kif nsibuha fil-ħajja, il-mewt u l-qawmien tiegħu, hija l-għajn tar-rivelazzjoni sħiħa.

L-għejun tal-fidi tagħna mhix biss ġabra ta' duttrina, imma hija l-istess persuna ta' Kristu li għadha tgħix fil-Knisja llum.

Meta Ġesù tela' s-sema, lill-appostli wegħedhom li se jibqa' magħhom, u għalhekk magħna u miegħek.

Il-Papa Benedittu XVI, jikkonkludi bil-kliem:

"Kliem Robert Bellarmino jfakkruna li l-għan tal-ħajja tagħna huwa l-Mulej Alla, li rrivelalna lilu nnifsu f'Ġesù Kristu, li fih ikompli jsejħilna u jwegħedna komunjoni miegħu.

Ifakkruna dwar l-importanza li nafdaw fil-Mulej, li nikbru f'ħajja leali lejn l-Evanġelju, u li naċċettaw u ndawwlu kull ċirkustanza u kull azzjoni tal-ħajja tagħna bil-fidi u bit-talb, filwaqt li nfittxu unjoni dejjem akbar miegħu."

Talba

O Alla, int tajt l-għerf u qawwa liema bħalhom lill-isqof San Robertu Bellarmino biex jiddefendi b'ħila kbira l-fidi tal-Knisja tiegħek; bit-talb tiegħu, agħmel li l-poplu tiegħek jgħożż din il-fidi u jżommha dejjem sħiħa.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative reading:

Wikipedia:

Nota: It-Tagħrif dwar il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64eec096e2', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


18 ta' Settembru: San Ġużepp ta' Copertino

Verżjoni Vidjo:

San Ġużepp ta' Copertino

"Lilkom studenti żgħażagħ, nawguralkom impenn ta' studju seren u li jagħti frott.

Ħallu li l-iskola tkun għalikom ilkoll post fejn tistgħu tikbru kulturalment u umanament.

Ħa jkun eżempju u għajnuna għalikom il-Qaddis li tiegħu llum qed nagħmlu l-festa liturġika: San Ġużepp ta' Copertino, Patrun tal-Istudenti."

Silta mid-diskors li kien għamel il-Papa San Ġwanni Pawlu II fl-okkażjoni tal-Festa ta' San Ġużepp ta' Copertino

SAN ĠUŻEPP TA' COPERTINO

Saċerdot u Reliġjuż

1603 – 1663

Tagħrif:

Diffiċli biex issib qaddis ieħor li beda l-ħajja tiegħu b'tant diżabilitajiet daqs Ġużeppi Desa, li twieled fis-17 ta' Ġunju, 1603, fir-raħal ċkejken ta' Copertino, bejn Brindisi u Otranto, fl-Italja.

Missieru, mastrudaxxa fqir, kellu tant dejn li kellu jbigħ id-dar fejn kienet tgħix il-familja biex jifdi d-dejn.

Difatti Ġużeppi twieled ġo kamra mwarrba fuq il-parti ta' wara tad-dar fejn ommu kienet qiegħda tinħeba bil-mistħija tal-faqar li waqa' fuqhom.

Wara ftit miet missieru.

It-tifel għex ħajja miżera, nieqes mis-sustanzi u marradi tant li kien ilaqqat kull marda li tkun għaddejja u kien fil-pont tal-mewt ħafna drabi.

Fl-iskola kien dejjem l-aħħar tal-klassi u lanqas biss ma kellu l-ħila jfisser dak li xtaq jgħid.

Kien dejjem qisu sturdut u skantat, dejjem ħalqu miftuħ qisu iblah, tant li qalgħuhielu "Boccaperta" (Ħalq miftuħ).

Kien saħansitra jinsa jmur jiekol u wara jiskuża ruħu għax nesa!

Kien tant jinħasad mix-xejn li anke jekk b'kumbinazzjoni ddoqq qanpiena ta' knisja huwa u sejjer l-iskola, kienu jaqgħulu l-kotba minn idejh.

Darba pprova jidħol ma' skarpan biex jitgħallem is-sengħa imma la rnexxielu jagħmel żarbun u lanqas almenu jsewwi xi wieħed.

Tant ma kien tajjeb għalxejn li anqas ommu stess ma riditu magħha; għaliha kien toqol u xkiel.

Kien hemm żewġ ħwejjeġ favur tiegħu: dik li almenu kien jaċċetta lilu nnifsu kif kien bin-nuqqasijiet tiegħu kollha, tant li hu stess kien isejjaħ lilu nnifsu "l-ħmar", u l-oħra dik li mhux biss kien iħobb jitlob ħafna iżda kien ukoll devot, verament mill-qalb, ta' Ommna Marija.

L-iċken ħaġa li kien jilmaħ kienet biżżejjed biex tfakkru fil-kobor u fl-imħabba t'Alla għalina.

Kull ħlejqa kienet biżżejjed biex jiċċassa fuqha u titfgħu f'estasi ta' mħabba lejn il-Ħallieq!

Bil-mod il-mod din l-imħabba profonda mmanifestat ruħha mhux biss f'sensiela ta' mumenti ta' estasi, imma anke ta' mirakli ta' fejqan u ta' ġrajjiet sopranaturali li ma nsibuhom imsemmija fil-ħajja ta' ebda qaddis ieħor.

Isib ruħu fit-triq imċerċer

Darba, meta Ġuzeppi kellu 17-il sena, ġie patri jitlob il-karità fir-raħal tiegħu.

Kif rah, Ġużeppi ħass illi hu wkoll seta' jagħmel dak ix-xogħol, jidħol patri u jaqla' l-ħobża ta' kuljum b'dak il-mod.

Beda jħabbat il-bibien ta' monasteru wara l-ieħor sakemm fl-aħħar ġie aċċettat bħala lajk minn komunità ta' Kapuċċini.

Imma kien kollu għal xejn; ma seta' jdaħħal xejn f'moħħu.

Barra minn hekk, il-patrijiet ma felħux għal dawk il-mumenti ta' aljenazzjoni li ta' spiss kien jaqa' fihom.

Filli kien ikun qed jaħdem u filli kien jieqaf ċass u skantat, jekk mhux ukoll jaqa' għarkopptejh ikun fejn ikun.

Il-platti jaqgħulu minn idejh u jitfarrku mal-art.

Biex forsi jġegħluh joqgħod iktar attent saħansitra rabtulu biċċiet taċ-ċaqquf li kisser ma' ħwejġu biex iżommuh attent.

Imma kollox għalxejn.

Fl-aħħar wara tmien xhur, ma felħux iżjed u kellhom ikeċċuh.

Darba qal li l-iktar ġurnata iebsa ta' ħajtu kienet dik meta kellu jneħħi ċ-ċoqqa minn fuqu; ħassu qishom qegħdin iqaxxrulu l-ġilda minn fuqu!

Ġuzeppi sab ruħu fit-triq imċerċer, bi ħwejġu mqattgħin u ma jafx x'se jagħmel.

Qabad it-triq għal għand zijuh, li kien negozjant u jagħmilha tajjeb.

Imma kif wasal għandu, qala' tgħajjira kif imiss u reġa' sab ruħu fit-triq mingħajr ċenteżmu fil-but.

Telaq lejn Copertino, ir-raħal tiegħu, mar lejn id-dwejra t'ommu, fetaħ il-bieb u daħal, ra lil ommu u waqa' fl-art quddiemha sturdut u mifluġ għall-aħħar tant li ma felaħx ilissen kelma.

Seta' biss iħares lejn ommu b'għajnejh mimlijin dmugħ jitlobha ħniena.

Imma anqas ommu ma ħennet għalih.

"Keċċewk mill-kunvent," qaltlu ommu "waqqajtilna wiċċna l-art.

Itlaq minn hawn ma tiswa għal xejn.

Mur il-ħabs, jekk trid, jew mur fuq il-baħar.

Jekk tibqa' hawn tmut bil-ġuħ."

Imbagħad ommu marret għand ħuha, li kien Franġiskan Konventwali fi Grotella u lmentat kif il-Kapuċċini keċċew lil binha b'dak il-mod u talbithom ituh xi xogħol ieħor, ikun xi jkun, basta jżommuh.

Il-Franġiskani aċċettawh bħala terzjarju u tawh ix-xogħol li jieħu ħsieb il-bagħal li kellhom fl-istalla.

Ġużeppi tgħidx kemm feraħ!

Għalkemm ma setax jilbes iċ-ċoqqa ta' Franġiskan, almenu seta' jkun is-seftur tagħhom!

Ilqgħuh fl-Ordni

L-umiltà, il-paċenzja, il-qdusija u l-ubbidjenza ta' Ġużeppi, seftur mal-Franġiskani Konventwali, malajr ġibdu l-ammirazzjoni tal-patrijiet.

Qatt ma kien igerger u kien jaċċetta kull ma jagħtuh bil-ferħ, ħwejjeġ u ikel; ikun x'ikun.

Saħansitra ma kienx jiddejjaq jorqod fuq tavla li kien hemm fl-istalla tal-bagħal li kien jieħu ħsieb tiegħu.

Mhux hekk biss imma anke offra li jmur jittallab għall-bżonnijiet tal-patrijiet, kif kienet id-drawwa ta' dak iż-żmien.

Kien dejjem ferħan u jilqa' lil kulħadd bi tbissima.

Tant ammirawh li ddeċidew li jaċċettawh fl-Ordni tagħhom u jħalluh ukoll jipprepara ruħu biex jirċievi l-Ordni Sagri.

Dan kien fis-sena 1625, meta kellu madwar 22 sena.

L-istudju kien ħaġa iebsa ħafna għal Ġużeppi; bilkemm irnexxielu jitgħallem jaqra u jikteb u qatt ma kellu l-ħila jfisser fi kliemu xi passaġġ mill-Iskrittura ħlief, oħroġ il-għaġeb, wieħed biss!

Dan kien Luqa 11:27: "Hieni l-ġuf li ġiebek (fid-dinja)..."

Meta kien jaqbad jitkellem fuq dak il-vers ma kienx ikun jista' jieqaf għax tant kien jintilef fl-imħabba li kellu lejn Marija, Omm Alla.

Ħaġa li ma titwemminx, imma meta kellu jersaq quddiem l-Isqof biex jeżaminah qabel ma seta' jirċievi d-Djakonat, l-Isqof talbu spjegazzjoni preċiża ta' dik is-silta li tant kien iħobb!

Naturalment Ġużeppi ma setax imur aħjar.

Kien baqa' għadma oħra għax is-sena ta' wara kellu jagħmel l-eżami qabel jirċievi s-Saċerdozju.

Imma x'ġara?

L-Isqof tant kien impressjonat bir-risposti tajbin li tawh l-ewwel grupp ta' kandidati li ddeċieda li jaċċetta anke lil dawk li kien għad baqa' mingħajr ma jeżaminahom; u Ġużeppi kien wieħed minnhom.

Tassew li riditu l-Madonna!

Ġużeppi issa kellu 25 sena meta beda jqaddes.

Imma baqa' umli bħal qabel.

Kien imur jaħsel il-platti fil-kċina, jaħsel l-art, iġorr il-bricks u t-tajn u jagħmel ix-xogħol kollu li l-oħrajn ma kinux iridu jagħmlu.

Issa, pero' bdew jidhru fih fenomeni tal-għaġeb li forsi ma dehru f'ebda qaddis ieħor.

Waqt il-ħin tat-talb, kien ta' spiss jintilef estasi ta' mħabba għall-Mulej u jdum hekk għal sigħat sħaħ.

Ħutu l-patrijiet ġieli kienu jniggżuh u anke jmissuh bil-ġmamar biex forsi jqajmuh mill-estasi.

Kollu għalxejn.

Kien jiġi f'siktu biss meta kien jordnalu s-superjur tiegħu u dak il-ħin ta' estasi divina tal-imħabba t'Alla hu stess kien isejjaħlu "sturdament!"

Bl-interċessjoni tiegħu saru għadd kbir ta' mirakli; kien imiss l-għajnejn ta' nies għomja u jiġu jaraw, jerfa' tarbija mifluġa f'dirgħajh u din tfiq fil-pront; kien jikteb il-barkiet ta' San Franġisk fuq karta u ħafna minn dawk li kienet tiġi f`idejhom, mar-raħal kollu, kienu jfiqu.

Kien jaqra l-qlub.

Bilkemm kien jaf jaqra u jikteb u b'danakollu kellu għerf divin tant li kien isolvi problemi dottrinali l-iżjed diffiċli.

In-nies kienu jmorru bi ħġarhom biex iqerru għandu, u meta kien imur jittallab ta' spiss kienu jaqtgħulu xi biċċa miċ-ċoqqa biex iżommuha b'devozzjoni.

Il-Qaddis li jtir

San Ġużepp ta' Copertino hu magħruf bħala "l-Qaddis li jtir" minħabba d-don li kellu li jinqata' mill-art.

Ta' spiss, waqt il-quddies kien jinqata' u jogħla.

Anke xi drabi, meta kien jiċċassa fejn xi pittura tal-Madonna fis-saqaf tal-knisja u jidħol f'meditazzjoni profonda, kien mhux biss jinqata' mill-art imma jogħla sa ħdejn il-pittura fis-saqaf!

Anke waqt l-ikel, ġieli kien jidħol f'estasi u jogħla 'l fuq bil-platt f'idejh.

Meta kien ikun fil-kampanja, mhux l-ewwel darba li kien itir għal fuq xi siġra u joqgħod hemm mitluf fil-meditazzjoni.

Dawn il-fenomeni kienu jarawhom mijiet ta' nies u xi wħud minnhom huma rrekordjati uffiċjalment.

Darba waħda – u dan il-fatt hu wieħed minn dawk magħrufin uffiċjalment – xi ħaddiema kienu qegħdin isibu diffikultà biex iwaħħlu salib kbir, twil 36 pied, fil-ħofra tiegħu, bejn żewġ slaleb oħra.

Ġużeppi rahom, inqata' mill-art u għola 'l fuq, qabad is-salib, qisu xi tibna, u niżlu fil-ħofra tiegħu.

Minħabba dawn il-fenomeni straordinarji, matul il-35 sena tas-saċerdozju tiegħu, Ġużeppi kien sospiż għal ħafna żmien milli jqaddes fil-knisja; seta' biss iqaddes f'kappella privata, ma setax jiekol fir-refettorju, ma setax jirreċita l-Uffiċċju Divin mal-Komunità u lanqas ma seta' jieħu parti f'xi proċessjoni.

Kien hemm saħansitra min beda jissuspetta ħażin fih u li kien qed jagħmel dak kollu biex jitkessaħ, li ried jaqla' l-inkwiet, u akkużawh quddiem il-Vigarju Ġenerali.

Minħabba f'hekk Ġuzeppi kellu jidher quddiem l-Inkwiżituri ta' Napli, imma dawn ma sabu ebda ħtija fih.

Bagħtuh quddiem il-Ministru Ġenerali tal-Ordni f'Ruma.

Dan baqa' impressjonat bl-umiltà ta' Ġużeppi.

Fl-aħħar kellu jidher quddiem il-Papa Urbanu VIII.

Kif sab ruħu quddiem il-Papa, Ġużeppi waqa' f'estasi u nqata' mill-art b'għaġeb ta' kulħadd.

Mewtu

Fis-sena 1653, l-Inkwiżituri ta' Perugia ġew ordnati li jibagħtu lil Ġużeppi lura lill-Kapuċċini u li jinżamm f'xi kunvent `il bogħod, maqtugħ min-nies.

Meta n-nies saru jafu fejn kien u bdew imorru jfittxuh hemm, lil Ġużeppi ħaduh f'kunvent ieħor, imbagħad f'ieħor u ieħor.

Dan baqa' sejjer hekk għal erba' snin sħaħ.

Fis-sena 1657, bagħtuh lura lill-Ordni tal-Konventwali, fil-Kunvent ta' Osimo, fejn qegħduh f'ċella żgħira b'kappella privata magħha.

L-uniċi nies li setgħu jarawh kienu dawk biss magħżula minn fost il-kleru.

Issa kien waqa' tista' tgħid f'estasi kontinwa.

Issa li ġie maqtugħ minn man-nies, Ġużeppi ħassu maħbub minn Alla aktar minn qatt qabel!

Ġużeppi kellu l-ordni li qatt ma jitlaq minn Osimo.

FI-10 ta' Awissu, 1663, f'daqqa waħda qabdu attakk ta' deni li ma riedx iħallih.

Ġużeppi xorta baqa' jqaddes sa ma waslet il-festa tal-Assunzjoni.

Minn dak inhar ma felaħx iżjed u kellu jibqa' fis-sodda.

Imma qatt ma tilef tqarbina.

FI-aħħar, meta wasal fi stat ħażin ħafna, irċieva l-Griżma tal-Morda u fit-18 ta' Settembru, 1663, ħalla dal-wied tad-dmugħ waqt li bi tbissima fuq wiċċu tenna l-kliem ta' San Pawl: "Ix-xewqa tiegħi hi li mmur u ningħaqad ma' Kristu."

(Filippin 1:23).

Il-Papa Klement XIII ikkanonizzah fis-sena 1767.

Fi żmien San Ġużepp ħadd ma kien isemmi titjir bl-ajru; kien għadu kmieni wisq, imma meta vvintaw l-ajruplani, fis-seklu għoxrin, San Ġużepp ta' Copertino ġie magħżul bħala l-Patrun tal-ivvjaġġar bl-ajru u tal-Piloti.

Illum ukoll huma ħafna dawk l-istudenti li jitolbu lil San Ġużepp ta' Copertino biex jinterċedi għalihom ħalli jgħaddu mill-eżamijiet.

Ħsieb

Xtaqt nagħżel xi siltiet meħuda minn kitba tal-Papa San Ġwanni Pawl II lill-Ministru Ġeneral tal-Ordni Franġiskan tal-Patrijiet Minuri Konventwali fl-okkażjoni tal-400 sena mit-twelid ta' San Ġużepp ta' Copertino:

"San Ġużepp ta' Copertino jkompli jiddi fi żmienna bħala fanal li jdawwal il-mixja ta' kuljum ta' dawk li jirrikorru għall-interċessjoni ċelesti tiegħu.

Bħala Patrun tal-istudenti, San Ġużepp ta' Copertino jagħti kuraġġ lid-dinja tal-kultura, b'mod partikulari tal-iskola.

Huwa propju minħabba d-doċilità interjuri għall-Għerf divin tiegħu, li dan il-qaddis singolari jista' jipproponilna lilu nnifsu bħala gwida spiritwali lil kull kategorija ta' nies.

Mis-sema issa ma jiqafx jipproteġi u jsaħħaħ lil dawk, li jsegwu l-passi tiegħu u li bi ħsiebhom jikkonvertu lejn Alla u jimxu b'fehma sħiħa fuq it-triq tal-qdusija.

Aspett ieħor importanti tal-ispiritwalità tiegħu kienet l-imħabba lejn l-Ewkaristija.

Iċ-ċelebrazzjoni tal-Quddiesa Mqaddsa, kif ukoll is-sigħat twal li kien iqatta' fl-adorazzjoni quddiem it-tabernaklu, kienu l-qalba tal-ħajja tiegħu ta' talb u ta' kontemplazzjoni.

Kien iqis is-Sagrament tal-Altar bħala "Ikel tal-Anġli," misteru tal-Fidi mħolli minn Ġesù lill-Knisja tiegħu, Sagrament li fih l-Iben ta' Alla magħmul bniedem ma jidhirx lill-fidili wiċċ imb 'wiċċ, imma qalb ma' qalb.

F'dan il-misteru kbir – kien jgħid – Alla tana t-teżori kollha tas-setgħat Divini u għamilha possibli biex nieħdu sehem fil-Ħniena Divina tiegħu.

Minn dan il-kuntatt ta' kuljum ma' Ġesù Ewkaristija, huwa kien jikseb is-serenità u l-paċi, li mbagħad kien jittrasmetti lil dawk li kien jiltaqa' magħhom, waqt li jfakkar li b'dan il-mod aħna lkoll pellegrini u għorba fil-mixja tagħna lejn l-eternità.

U xi ngħidu għad-devozzjoni filjali u mqanqla li kellu lejn il-Verġni Marija?

Sa minn żgħożitu deher jieqaf fit-tul f'riġlejn il-Madonna tal-Grazzji, fis-Santwarju ta' Galatone.

Aktar tard kien jieqaf biex jikkontempla x-xbieha tant għażiża għalih tal-Verġni ta' Grottella, li kienet is-sieħba tiegħu tul ħajtu kollha.

Fl-aħħar nett, mill-kunvent ta' Osimo, fejn għadda l-aħħar snin ta' ħajtu, kien idawwar ħarstu lejn il-Bażilka ta' Loreto, ċentru ta' devozzjoni Marjana.

Għalih Marija kienet l-Omm tassew li magħha kellu rapport ta' iben sempliċi u kunfidenza sinċiera.

Illum ukoll huwa jtenni lid-devoti li jersqu lejh: "Din hija l-Protettriċi, Sinjura, Patruna, Omm, Għarusa, Għajnuna tagħna."

(Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

F'San Ġużepp ta' Copertino, tant għażiż għall-poplu, jiddi l-għerf taċ-ċkejknin u l-ispirtu tal-Beatitudni tal-Vanġelu.

Matul il-ħajja tiegħu kollha huwa juri t-triq li twassal għall-ferħ veru, ukoll jekk fost it-taħbit u t-tbatija: ferħ li ġej minn fuq u li jitwieled mill-imħabba lejn Alla u lejn l-aħwa, frott ta' tfittxija twila u mpenjattiva tal-veru ġid u għaldaqstant kontaġġuża għal min jiġi f'kuntatt magħha.

Jekk minħabba l-impenn intens u sħiħ tal-axxeżi nisrani tiegħu, dan il-qaddis jista' jidher quddiem il-ħarsa superfiċjali bħala bniedem rozz, sever u rigoruż, fir-realtà iżda, huwa bniedem ta' ferħ, ta' min iħobbu u dħuli ma' kulħadd.

Anzi dawk li kitbu dwaru jirreferu li hu rnexxilu jitrassmetti l-ferħ qaddis u franġiskan tiegħu permezz tal-mod kif kien jitlob, mogħni b'komposizzjonijiet mużikali sbieħ u minn versi popolari li kienu jsaħħru lil min jisimgħu u jqanqlu mill-ġdid id-devozzjoni.

Dawn il-karatteristiċi kollha jressqu spiritwalment viċin lil San Ġużepp ta' Copertino lejn il-bniedem ta' żmienna.

F'kelma waħda, ix-xhieda erojka tal-Vanġelu ta' dan il-bniedem ta' Alla li jiġbdek, magħruf mill-Knisja u propost mill-ġdid lill-irġiel u lin-nisa ta' żmienna, hija għalina lkoll sejħa qawwija biex ngħixu mqanqla u b'ħeġġa l-fidi tagħna, fis-sitwazzjonijiet differenti u kumplessi taż-żmien li qed ngħixu fih."

Talba

O Alla, fil-għerf tiegħek tal-għaġeb, int ridt li l-Iben il-waħdieni tiegħek merfugħ mill-art jiġbed kollox lejh: fil-ħniena tiegħek agħmel li bil-merti u fuq l-eżempju ta' San Ġużepp ta' Copertino ninfatmu mix-xewqat kollha tad-dinja u hekk inkunu nixbhu tassew lil Ibnek.

Ammen.

English Version:

Alternative reading:

Wikipedia bil-Malti:

A film on Saint Joseph of Copertino:

Nota: It-Tagħrif dwar il-qaddis tal-lum huwa kitba ta' Fr. Vincent Vaz, S.D.B. maqluba għall-Malti minn Joseph Agius Delicata.

Il-ħsieb huwa magħmul minn siltiet meħuda minn messaġġ tal-Papa San Ġwanni Pawl II lill-Ministru Ġeneral tal-Ordni Franġiskan tal-Patrijiet Minuri Konventwali fl-okkażżjoni tal-400 sena mit-twelid tal-qaddis.

__ATA.cmd.push(function() { __ATA.initDynamicSlot({ id: 'atatags-26942-5ed64eec1143b', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


20 ta' Settembru: San Andrija Taegon, San Pawl Chang Hasang, u Sħabhom

Verżjoni Vidjo:

"Din hija l-aħħar siegħa tal-ħajja tiegħi, isimgħuni b'attenzjoni: jekk kelli komunikazzjoni mal-barranin, kien għar-reliġjon tiegħi u għal Alla tiegħi.

Huwa għalih li se mmut.

Il-ħajja immortali tiegħi daqt tasal fil-bidu tagħha.

Siru nsara jekk tixtiequ tkunu kuntenti wara mewtkom, għax Alla għandu kastigi eterni maħżuna għal dawk li jkunu rrifjutaw li jsiru jafuh." –

San Andrija Taegon

SAN ANDRIJA TAEGON, SAN PAWL CHANG HASANG, U SĦABHOM

Martri

1839 – 1867

Tagħrif:

Għal ħamsin sena sħaħ il-fidi nisranija fil-Korea xxandret mil-lajċi, u kien biss fis-sena 1836 li daħħlu fil-pajjiż l-ewwel missjunarji, li kienu minn Franza.

Fil-Korea, il-Knisja kellha persekuzzjonijiet ħorox speċjalment fis-snin 1839, 1846, 1866, u 1867, li matulhom bosta nsara taw ħajjithom għal Kristu.

Ta' min isemmi b'mod speċjali lil Andrija Kim Taegon, l-ewwel saċerdot Korean li wara li tefgħuh il-ħabs, qatluh bil-qtugħ tar-ras; u Pawlu Hasang li kien appostlu lajk ta' qlubija kbira.

Flimkien ma' San Andrija u San Pawl ġew ikkanonizzati 101 martri oħra fosthom kien hemm iż-żagħżugħ Peter Yu ta' 17 –il sena u Mark Chong ta' 72 sena.

Kien hemm ukoll tliet isqfijiet u tmien saċerdoti mis-Soċjetà tal-Missjonijiet Esteri ta' Pariġi, fosthom Monsinjur Imbert li kien l-ewwel Isqof li pprietka l-kelma ta' Alla fil-Korea.

Barra minn dawn il-Missjunarji Franċiżi, il-bqija kienu kollha Koreani: irġiel u nisa, miżżewġin u mhumiex, xjuħ, żgħażagħ u tfal, għonja u foqra.

Dawn il-103 martri tal-Korea ġew iddikjarati qaddisin mill-Papa Ġwanni Pawlu II, waqt quddiesa li ċċelebra fis-6 ta' Mejju 1984, f'Misraħ Youido, f'Seoul, quddiem folla ta' iktar minn nofs miljun ruħ, meta kien qed jagħmel il-pellegrinaġġ appostoliku tiegħu fil-Korea.

Ħsieb

Dan huwa d-diskors li l-Qaddis Papa Ġwanni Pawlu II qal dwar il-Knisja Kattolika fil-Korea:

"Il-Knisja Koreana hija unika għaliex ġiet imwaqqfa kompletament mil-lajċi.

Din il-Knisja li għadha qed tiżviluppa, tant żgħira imma tant b'saħħitha fil-fidi, baqgħet sħiħa minkejja li kellha tegħleb mewġa wara mewġa ta' persekuzzjoni ħarxa.

F'inqas minn seklu, inti tista' tiftaħar b'10,000 martri.

Is-snin 1791, 1801, 1827, 1839, 1846, u 1866 huma ffirmati għal dejjem bid-demm sagru tal-martri tiegħek u mnaqqxa fil-qlub tiegħek.

Il-mewt ta' dawn il-ħafna martri sar il-ħmira tal-Knisja u wassal biex il-Knisja tal-Korea tifjorixxi kif qed naraw illum."

L-Ispirtu s-Santu, li jonfoħ fejn irid, inqeda bl-appostolat ġeneruż tal-lajċi biex seħħet il-bidu tal-Knisja fl-art tal-Korea.

Kieku dawn qatgħu qalbhom, kieku dan il-ġid kollu ma kienx iseħħ.

Kull nisrani huwa msejjaħ biex iwettaq il-missjoni li l-Mulej għażillu.

Hi propju f'din il-missjoni li l-Mulej irid iqaddes lil dawk li jsejjaħ.

Ma jsejħilniex għax perfetti jew għax kapaċi mija fil-mija, imma matul il-vjaġġ tal-appostolat li jagħżlilna, huwa lest li jipperfezzjonana bil-grazzji tiegħu jekk inħallu l-Ispirtu s-Santu joħloqna.

M'hemmx qdusija vera jekk ma nwettqux ir-rieda t'Alla f'ħajjitna.

Imma kull sejħa f'din il-ħajja twassal għall-qdusija u għalhekk għall-glorja ta' bla tmien fis-Sema.

Santu Wistin jgħidilna:

"Għax fil-ġnien tal-Mulej, ħuti, insibu, iva insibu, mhux biss ward tal-martri iżda wkoll ġilji tal-verġni, liedni tal-miżżewġin, u vjoli tar-romol.

Ebda bniedem ħuti għeżież ma għandu jaqta' qalbu mis-sejħa tiegħu anqas xejn.

Kristu għal kulħadd miet.

Hi kelma tas-sewwa dik li nkitbet fuqu.

Irid li l-bnedmin kollha jsalvaw u jaslu biex jagħrfu s-sewwa."

Il-qtigħ il-qalb ħafna drabi jġiegħelna nkomplu niżlin 'l isfel u nitbiegħdu minn Alla.

Għaliex?

Għaliex ma nerġgħux lura lejn dak Alla li huwa għani fil-ħniena?

Inkunu għamilna ħafna tajjeb fil-ħajja tagħna iżda xi kultant nintelqu u niżolqu lura.

Ninsew it-tajjeb li għamilna u naqgħu fid-dnub.

Wasalt fejn wasalt fil-vjaġġ spiritwali tiegħek, jeħtieġ li tagħmel il-qalb u tagħti l-pass li jmiss.

Agħraf it-tajjeb li għamilt f'ħajtek u ħalli li dan jagħmillek kuraġġ.

Imbagħad ara fejn żbaljajt jew qed titfixkel u indem.

Irritorna lejn il-Mulej anki bl-użu tas-Sagrament tal-Qrar u erġa' ħallih jifraħ bik u jħaddnek miegħu bil-ħniena.

Taqtax qalbek għax il-Mulej għandu fiduċja sħiħa fik u mhux se jieqaf isejjaħlek!

Intelaq f'idejh u agħmel dak li jgħidlek hu u tikseb mill-ġdid il-kuraġġ tat-tisħiħ tal-fidi tiegħek.

Tintelaqx!

Afda fih!

L-opri tajba tiegħek huma teżor għalik fis-sema.

Ftakar fihom u kompli żid magħhom ħa tkabbar dan il-ħlas li l-Mulej qed jaħżen għall-ġusti, u kull darba li taqa', erġa' qum u kompli miexi fid-direzzjoni li qed jurik dan ir-Ragħaj Divin.

Huwa qatt mhu se jħallik waħdek.

Int tinsab f'idejh, il-mimmi t'għajnejh.

Mhux dejjem faċli li tagħmel ir-rieda t'Alla għax xi drabi ma tkunx qed taħsibha bħalu.

Hawn trid iżomm quddiem għajnejk li Hu dejjem jaf aħjar minnek dak li hu meħtieġ u int qatt mhu ser twassal mal-għerf u l-imħabba tiegħu.

Umbagħad, kif jgħidilna Sant Anselmu:

"Fil-ġenna ħadd ma jkollu xewqa oħra ħlief dik li jkun irid Alla; u x-xewqa ta' wieħed tkun ix-xewqa ta' kulħadd; u x-xewqa ta' kulħadd u ta' kull wieħed tkun ukoll ix-xewqa ta' Alla. – Armonija Perfetta."

(Opera Omnia, ittra 112)

Talba

O Alla, int ħlaqt in-nazzjonijiet kollha u int s-salvazzjoni tagħhom.

Fl-art tal-Korea s-sejħa tiegħek għall-fidi Kattolika ffurmat poplu ta' adozzjoni, li għall-għejxien tiegħu sqejtu bid-demm ta' Andrew, Pawlu, u sħabhom.

Permezz tal-martirju u l-interċessjoni tagħhom, agħtina s-saħħa biex aħna wkoll nibqgħu fidili għall-kmandamenti tiegħek dejjem u sal-aħħar ta' ħajjitna.

Ammen.

English Version:

Alternative reading:

Wikipedia on Andrew Kim Taegon:

Wikipedia on Paul Chong Hasang:

Wikipedia on

Korean Martyrs:

Nota: It-Tagħrif dwar il-qaddisin tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64eec0e456', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


19 ta' Settembru: San Ġennaru

Verżjoni Vidjo:

San Ġennaru

"Tassew tassew ngħidilkom, min jemmen fija hu wkoll għad jagħmel l-opri li qiegħed nagħmel jien, u akbar minnhom għad jagħmel." –

Ġesù fi Ġwanni 14:12

SAN ĠENNARU

Isqof u Martri

c275 – 305

Tagħrif:

San Ġennaru twieled f'Napli jew f'Benevento, l-Italja, f'madwar is-sena 275.

Ta' madwar tletin sena sar Isqof ta' Benevento, u fi żmien il-persekuzzjoni ta' Djoklezjanu miet martri flimkien ma' sitta oħra fosthom id-Djaknu u l-Lettur tiegħu, billi wara li kkundannawhom għall-mewt, tefugħom lill-iljuni fl-Anfiteatru ta' Pozzoli, fis-sena 305, iżda peress li l-iljuni ma missewhomx, qatluhom bil-qtugħ tar-ras.

Fil-Katidral ta' Napli hemm xi relikwi tiegħu fosthom il-magħruf "Demm ta' San Ġennaru."

Dan id-demm magħqud li hu miżmum f'kunjett issiġillat, jinħall tliet darbiet fis-sena;

fid-19 ta' Settembru, nhar il-festa tiegħu;

fl-ewwel Ħadd ta' Mejju, l-anniversarju ta' meta r-relikwi tal-Qaddis inġiebu f'Napli; u

fis-16 ta' Diċembru b'tifkira ta' meta bl-interċessjoni tal-Qaddis Napli ġiet meħlusa mill-qerda li ġabu magħhom l-eruzzjonijiet tal-Vessuvju fis-sena 685.

S'issa x-xjenzati għadhom ma sabu l-ebda spjegazzjoni naturali ta' dan il-fenomeni, u kull possibiltà ta' tqarriq hi eskluża.

Ħsieb

Dan hu dak li San Alfons Marija De Liguori kiteb dwar il-qaddis tal-lum San Ġennaru:

"In-Naplitani jonoraw lil dan il-qaddis bħala l-patrun prinċipali tal-belt u n-nazzjon tagħhom u l-Mulej innifsu kompla jonorah, billi jħalli ħafna mirakli jseħħu bl-interċessjoni tiegħu, b'mod partikolari meta l-eruzzjonijiet terribbli tal-vulkan Vessuvju heddew bil-qerda totali lill-belt ta' Napli.

Filwaqt li l-fdalijiet ta' San Ġennaru kienu qed jinġiebu f'purċissjoni lejn dan il-vulkan terribbli, it-torrenti tal-lava u n-nirien likwidi li kienu ħierġa minnu, waqfu jew biddlu d-direzzjoni tagħhom 'il bogħod mill-belt.

Imma l-aktar miraklu tal-għaġeb u dak li l-aktar jiġi ċċelebrat bil-kbir fil-knisja, huwa l-likwifikazzjoni u t-togħlija tad-demm ta' dan il-martri mbierek kull meta l-kunjetti jinġiebu fil-vista tar-ras tiegħu.

Dan il-miraklu jiġġedded diversi drabi fis-sena, fil-preżenza ta' dawk kollha li jixtiequ li jarawha; iżda wħud mill-eretiċi ppruvaw jitfgħu dubju dwar il-ġenwinità tiegħu, bi spjegazzjonijiet frivoli u inkoerenti; imma ħadd ma jista' jiċħad l-effett mirakuluż, sakemm ma jkunx lest li jiddubita l-evidenza tas-sensi tiegħu stess."

Dan il-miraklu ta' San Ġennaru ilu jseħħ għal aktar minn 600 sena u huwa wieħed mill-fenomeni reliġjużi l-aktar studjati xjentifikament fid-dinja.

Ix-xjentisti ma setgħux jispjegaw dan il-miraklu.

Kemm jekk int temmen fil-mirakli jew le, hemm ammont enormi ta' dokumentazzjoni għall-avvenimenti apparentement mhux spjegabbli li seħħew matul is-sekli, li ħafna nies jemmnu li huma x-xogħol ta' Alla nnifsu:

Il-ħafna apparizjonijiet ta' Ġesù u Marija (

) eżempju dak f Zeitoun (1968 – 1970) meta l-Madonna dehret lil ħafna nies f'daqqa ħdejn il-koppla tal-knisja,

l-eluf ta' iġsma tal-qaddisin li jgħaddu kemm jgħaddu snin, jibqgħu ma jikkorrompux, (

diversi qaddisin li rċevew l-istigmati (il-marki tal-pjagi ta' Sidna Ġesù Kristu), (

mirakli Ewkaristiċi eżempju l-miraklu ta' Lanciano (700 AD), (

eluf ta' fejqan sopranaturali wara li jkun sar talb bl-interċessjoni ta' Ġesù, Marija jew xi qaddisin, (

statwi jibku d-dmugħ, bħal per eżempju l-istatwa f'Akita (1973 – 1975), (

l-elevazzjoni fl-ajru tal-qaddis ta' Ġużepp ta' Cupertino (1603 – 1663) li kienu xhieda għaliha eluf ta' nies fi żmienu, u l-ħafna mirakli oħra fil-ħajjiet tal-qaddisin, (

it-tilma ta' Juan Diego (1474-1548) li magħha hemm marbuta fenomeni tal-għaġeb li ġew skoperti tul iż-żmien, (

il-miraklu tax-xemx ġewwa Cova da Iria ħdejn Fatima, il-Portugall, avveniment li seħħ fit-13 ta' Ottubru, 1917 u rawh 100,000 persuna. (

U l-lista tkompli ... imma min ma jridx jemmen, xorta jista' jibqa' jagħżel li ma jemminx.

Hekk uriena Ġesù nnifsu

fil-parabbola tal-għani u Lazzru.

(Luqa 16: 19-31)

Meta l-għani li spiċċa l-infern fi tbatijiet ħorox, talab lil Abraham biex jibgħat lil Lazzru ħalli jidher lil ħutu li kienu għadhom fid-dinja, għax skont hu jekk iqum xi ħadd mill-imwiet imbagħad jindmu.

Imma araw kif iwieġbu Abraham:

"Qallu l-għani, 'Mela nitolbok, missier Abraham, ibgħat lil-Lazzru f'dar missieri, għax għandi ħames aħwa, ħalli jagħmlilhom twissija kif imiss, li ma jmorrux huma wkoll jiġu f'dan il-post ta' tbatijiet ħorox!'

Qallu Abraham, 'Għandhom lil Mosè u l-Profeti; jisimgħu lilhom.'

'Le, missier Abraham,' qallu dak, 'imma jekk imur għandhom xi ħadd mill-imwiet, jindmu.'

Iżda wieġbu Abraham,

'Jekk ma jisimgħux lil Mosè u l-Profeti, anqas jekk iqum xi ħadd mill-imwiet ma jemmnu.'"

(Luqa 16: 27-31)

U dan tassew li hu minnu għax min għandu fidi u fiduċja vera f'Alla, jintebaħ bil-miraklu tad-dudu li jsir farfett, tal-bajda li ssir għasfur, ta' daqsxejn ta' żerriegħa li ssir siġra m'għola hawn, tan-nifs li nieħdu u ta' tant mirakli oħra li jsiru kuljum madwarna!

Imma, minn naħa l-oħra, min iżomm qalbu magħluqa għall-Kelma t'Alla li titħabbrilna mill-Knisja llum, dan iwassal biex ma jibqax iħobb iżjed lil Alla u hekk jibda jistkerraħ wkoll lill-proxxmu.

Li wieħed jemmen, ifisser li jħalli l-Kelma ta' Alla tqanqlu għall-konverżjoni sinċiera tal-qalb u għall-bidla kontinuwa għall-aħjar matul ħajtu sa ma jilħaq il-qdusija li Alla jrid jara fina.

U ħafna drabi din hi r-raġuni għalfejn in-nies jagħżlu li ma jemmnux.

Issa aħna li nemmnu, irridu naraw li tassew qed inħallu l-Kelma t'Alla tibdilnha u tqaddisna.

Ma jistax wieħed jgħid li jemmen f'Alla mbagħad ma jgħix dak li jrid minna Alla.

Fidi bħal din hi fidi tal-livell tax-xjaten, għax ix-xitan ukoll jemmen f'Alla imma ma jgħix skont dak li Alla jrid.

U min jagħlaq qalbu għad-don ta' Alla li jitkellem permezz ta' Kelmtu, dan iġib miegħu l-għeluq tal-qalb u l-egoiżmu fl-aqwa tiegħu.

Dan rajnieh iseħħ b'mod evidenti ħafna fl-Istorja tal-umanità.

Talba

O Alla, agħtina l-grazzja li nissieħbu mal-isqof San Ġennaru fil-hena ta' dejjem, bħalma llum qiegħed tagħtina li niċċelebraw it-tifkira tal-martirju tiegħu.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Additional Reading:

Wikipedia:

Wikipedia on visions of Jesus and Mary:

Nota: It-Tagħrif dwar il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64eec0c39a', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


12 ta' Settembru: L-Isem tal-Imqaddsa Verġni Marija

Verżjoni Vidjo:

L-Isem tal-Imqaddsa Verġni Marija

"Imbagħad fis-sitt xahar Alla bagħat l-anġlu Gabrijel f'belt tal-Galilija, jisimha Nazaret, għand xebba, mgħarrsa ma' raġel jismu Ġużeppi mid-dar ta' David.

Dix-xebba kien jisimha Marija." –

(Luqa 1: 26-28)

L-ISEM TAL-IMQADDSA VERĠNI MARIJA

Tagħrif:

Skont drawwa Lhudija, il-ġenituri ta' Marija tawha isimha tmint ijiem wara t-twelid tagħha.

Huwa għalhekk li l-festa tal-Isem Imqaddes ta' Marija ssir wara dik tat-twelid tagħha.

Il-festa oriġinat fi Spanja u kienet approvata mis-Santa Sede fl-1513.

Il-Papa Innoċent XI estenda din il-festa lill-Knisja kollha fl-1683 wara li r-Re tal-Polonja, Ġwanni Sobieski ħareġ rebbieħ fuq it-Torok fit-12 ta' Settembru, 1683.

Din il-ġurnata kienet iċċelebrata fi Vjenna.

Minn żmien San Ġeremija sas-seklu sittax, l-isem ta' Marija kien interpretat f'diversi forom, l-aktar popolari kien, 'Stella Maris,' il-Kewkba tal-Baħar.

Fi żmien ir-Rinaxximent permezz ta' studju Lhudi, saret kritika assenjata mal-ismijiet mogħtija lill-Verġni Marija, bil-ħsieb li tingħata stima aktar qawwija.

Miryãm deher li kien l-isem ġenwin bil-Lhudi, u ma nstabet l-ebda raġuni valida, li permezz ta' dan l-isem Lhudi titbaxxa l-awtorità sovrana tagħha.

Għalhekk Marija tieħu l-virtù tas-sovranità mingħand Binha li għandu l-awtorità bħala Sid id-dinja.

Bħal ma ngħidu li Ġesù hu l-Mulej, hekk ukoll insejħu lil Marija, 'Is-Sinjura Tagħna.'

Kull darba li nlissnu l-isem tagħha naffermaw il-qawwa tagħha, nitolbu l-għajnuna tagħha u npoġġu lilna nfusna taħt il-protezzjoni tagħha.

X'jgħidu l-qaddisin fuq l-isem tal-Imqaddsa Verġni Marija:

"L-Isem ta' Marija fih il-leqqitur tal-virtujiet, id-dawl ħelu tal-modestja u s-sagrifiċċju li jogħġob lil Alla.

Huwa s-sinjal tal-ospitalità u ċ-ċentru tal-qdusija." ~ San Franġisk Saverju

"Imberkin dawk li jgħożżu l-Isem ta' Marija.

L-għajnuna tagħha żżommhom fis-siegħa tal-prova u huma jġibu l-frott tas-salvazzjoni." ~ Sant'Antnin ta' Padova

"M'hemmx isem ieħor, wara dak tal-Iben, kemm fil-ġenna kif ukoll fl-art, minn fejn imħuħ devoti qalgħu daqshekk grazzji, tama u ħlewwa, mill-isem tal-Verġni Marija." ~ Abbati Francone

"Tkun kemm tkun il-qalb iebsa u b'nuqqas ta' fiduċja, l-isem tal-Imqaddsa Verġni Marija għandu tant qawwa, li jekk biss jingħad, dik il-qalb tirtab." ~ Beatu Rajmondu Jordano

"L-isem tiegħek, O Omm Alla, hu mimli bil-grazzji u l-barkiet divini." ~ San Metodju

"L-isem tiegħek, O Marija, ma jistax jitlissen mingħajr ma jaqla' xi grazzja lil dak li jkun semma' dan l-isem bl-akbar devozzjoni." ~ San Bonaventura

"M'hemm l-ebda qawwa f'isem, lanqas hemm xi isem ieħor mogħti lill-bniedem, wara dak ta' Ġesù, li minnu ħarġet is-salvazzjoni tal-bnedmin, daqs l-isem ta' Marija ... li d-devozzjoni lejn dan l-isem ħlejju u qaddis twassal għall-abbundanza ta' grazzji f'din il-ħajja, u glorja qawwija għall-ħajja li jmiss." ~ San Rikardu ta' San Lawrenz

"O Marija, agħmel li ismek ikun dejjem miegħi fil-perikli, fid-dwejjaq, kif ukoll fil-ferħ." ~ Sant'Anselmu

Ħsieb

San Ġwann Battista De La Salle (Med.

164, l-1 punt) jgħid hekk dwar din il-festa tal-lum:

"Illum il-Knisja tiċċelebra l-festa tal-isem imbierek u mqaddes tal-Madonna biex tgħallimna kemm hu utli u ta' benefiċċju għalina li ninvokaw l-isem tagħha fil-ħajja tagħna, b'mod speċjali f'mumenti tal-aktar bżonn.

L-isem ta' Marija, li bih nonoraw lill-Verġni Mbierka, ifisser 'Kewkba tal-Baħar.'

San Bernard, jgħidilna li dan l-isem jmur tajjeb ħafna mal-persuna tal-Madonna, għaliex hija tabilħaqq l-istilla li ddawwalna, tiggwidana, u twassalna sal-port mixtieq, fost il-maltemp ta' din il-ħajja.

Din il-Verġni mqaddsa, jgħid l-istess qaddis, hija għalina l-istilla li telgħet minn Ġakobb, li r-raġġ tagħha, li hu Ġesù Kristu, idawwal id-dinja kollha, għax hi nislitu fil-ġuf verġinali tagħha bħal stilla li tibgħat ir-raġġi safja tagħha u ddawwal id-dinja kollha, kif jispjega San Bernard, wara dak li nsibu fl-Evanġelju ta' San Ġwann.

Marija hi din l-istilla safja u brillanti, jgħid San Bernard, li tiddi fuq dan il-baħar kbir u spazjuż, bid-dawl tal-merti tagħha, u tilluminana bl-eżempju tagħha.

Huwa mingħajr dubju, li inti għandek bżonn tad-dawl f'ħajtek, fejn kontinwament qed titqabad f'baħar fil-maltemp, bir-riskju li ma' ssalvax!

Għalhekk, irrikorri għand Marija.

Hi ddawwlek u tgħinek tagħraf ir-rieda t'Alla għalik, għaliex hi magħquda mal-istess dawl ta' Ġesù Kristu, Binha, li ġie fid-dinja biex idawwal lil kulħadd (anke jekk ħafna ma għarfuhx).

Marija hija d-dawl jiddi fid-dlam.

Għalhekk għandek titlobha spiss, biex hija ddawwal lil moħħok u tagħmel li inti tilqa' l-Verità.

Peress li hija taf il-Verità sħiħa b'mod perfett, huwa faċli għaliha li twasslek għal din il-Verità u tfissirlek, int li tinsab fid-dlam, dak li ma tistax tifhem waħdek."

Jgħidilna wkoll:

"It-triq li trid timxi fiha f'din il-ħajja tant hi perikoluża, li għandek bżonn gwida biex tgħaddi minnha fost ħafna perikli.

Ma jistax ikollok gwida aqwa mill-Verġni Mqaddsa, għax hija l-aktar pura minn ġewwa u minn barra, għax il-qaddisin isejħulha t-teżoriera tal-grazzji li Alla ta lilha biex hi taqsamhom magħna, u għaliex hija taf it-toroq kollha u l-mezzi biex iżżommok fiż-żgur f'nofs il-perikli li tiltaqa' magħhom.

Din hija r-raġuni għaliex huwa l-iktar vantaġġuż għalik li tħalli lilek innifsek tiġi ggwidat/a minnha, għaliex, kif jgħid San Bernard, meta nimxu warajha, ma nistgħux nintilfu; meta naħsbu fuqha, ma nistgħux nitbiegħdu mit-triq it-tajba; meta nitolbu lilha, ma nistgħu qatt niddispraw għax ma naslux fil-post mixtieq; meta hi tipproteġina, aħna ma nibżgħu minn xejn, u meta hija tiggwidana, qatt ma naqtgħu qalbna.

Fil-perikli u fil-mogħdijiet dojoq u perikolużi, aħseb f'Marija.

Invoka l-isem mqaddes tagħha, u f'daqqa waħda ssib faraġ u ħelsien fil-problemi kollha tiegħek.

Oh, kemm tkun hieni, jekk tiddedika lilek innifsek lill-Verġni Mbierka, u jkollok rikors faċli għall-isem imqaddes tagħha u b'din l-invokazzjoni tkun fiż-żgur f'nofs il-problemi kollha ta' dan il-vjaġġ daqshekk diffiċli!

Kemm jien devot tassew ta' din l-Omm tiegħi tas-Sema?

Min jaf li kieku nikkonsagra lili nnifsi lilha u nħalliha ddawwalli t-triq li twassalni għal għand Binha fil-ġenna?

Min jaf li kieku nfittex nitgħallem dwar kif nista' ngħix ta' binha/bintha, hekk li jkun tassew jixraqli Omm bħal din?

Jekk tixtieq tkun taf kif tista' tħejji ruħek biex tgħix hekk tassew, nistiednek iżżur is-sit Malti, li fih it-Trattat ta' San Alwiġi De Montfort fuq id-Devozzjoni vera lejn Marija u kif wieħed jista' jagħmel l-att ta' konsagrazzjoni u l-benefiċċji tagħha, Talb, l-Uffiċċju tal-Madonna, Vidjows u ħafna aktar ...

Tista' tmur għalih billi tagħfas fuq din il-link:

Talba

O Alla li tista' kollox, int tilqa' bil-qalb lill-qaddejja tiegħek li bil-ħerqa jpoġġu lilhom infushom taħt id-dell tal-isem u tal-protezzjoni tal-Verġni Mqaddsa Marija, agħtina, li bl-interċessjoni tagħha kollha mħabba għalina, aħna nkunu mħarsa mill-perikli u l-ħażen ta' din id-dinja, hekk li naslu fil-ferħ tas-sema magħkom.

Bi Kristu Sidna.

Ammen.

English Version:

Wikipedia:

Additional Reading:

Nota: It-Tagħrif dwar dan il-qaddis huwa meħud mill-fuljett Signum Fidei.

__ATA.cmd.push(function() { __ATA.initDynamicSlot({ id: 'atatags-26942-5ed64eed1599e', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });